**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 15 Απριλίου 2024, ημέρα Δευτέρα και ώρα 12.15΄, στην Αίθουσα «Προέδρου Αθανασίου Κωνστ. Τσαλδάρη» (223) συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου της, κ. Απόστολου Βεσυρόπουλου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών: «Κώδικας Φορολογικής Διαδικασίας και άλλες διατάξεις - Συνταξιοδοτική διάταξη» (2η συνεδρίαση - ακρόαση εξωκοινοβουλευτικών προσώπων).

Στη συνεδρίαση παρέστησαν οι Υφυπουργοί Εθνικής Οικονομίας και Οικονομικών, κ.κ. Θεοχάρης (Χάρης) Θεοχάρης και Αθανάσιος Πετραλιάς, η Γενική Γραμματέας Φορολογικής Πολιτικής, κυρία Μαρία Ψύλλα, καθώς και αρμόδιοι υπηρεσιακοί παράγοντες.

Στην Επιτροπή παρέστησαν και εξέθεσαν τις απόψεις τους, κατά τα οριζόμενα στο άρθρο 38 του Κανονισμού της Βουλής, οι κ.κ. Κωνσταντίνος Κόλλιας, Οικονομικό Επιμελητήριο Ελλάδος (ΟΕΕ), Δημήτριος Χριστοφοράκης, Γενικός Γραμματέας Πανελλήνιας Ομοσπονδίας Φοροτεχνικών Ελευθέρων Επαγγελματιών (ΠΟΦΕΕ) και Εκπρόσωπος της Γενικής Συνομοσπονδίας Επαγγελματιών Βιοτεχνών Εμπόρων Ελλάδας (ΓΣΕΒΕΕ), Παναγιώτης Παντελής, Οικονομικός Επόπτης του Επαγγελματικού Επιμελητηρίου Αθηνών (EEA), Αναστάσιος Τσουκαράκης, Πρόεδρος Πανελλήνιας Ομοσπονδίας Αποστράτων Στρατιωτικών (ΠΟΜΑΣ), Ντίγκος Νικόλαος, Γεν. Γραμματέας, Φωτιάδης Τριαντάφυλλος, Αντιπρόεδρος, Μανδαράκας Νικόλαος, Ταμίας και Νικήτας Μπέλλας, Αναπληρωτής Προϊστάμενος της Διεύθυνσης Οργάνωσης, Προγραμματισμού και Μελετών του Ταμείου Παρακαταθηκών και Δανείων.

Επίσης, μέσω υπηρεσιών τηλεδιάσκεψης (άρθρο 38 παρ.9), εξέθεσαν τις απόψεις τους, οι κ.κ. Γεώργιος Πιτσιλής, Διοικητής Ανεξάρτητης Αρχής Δημοσίων Εσόδων (ΑΑΔΕ), Αντώνιος Μέγγουλης, Διευθυντής και Νομικός Σύμβουλος Ελληνικής Συνομοσπονδίας Εμπορίου & Επιχειρηματικότητας (ΕΣΕΕ), Γρηγόριος Γερακαράκος, Πρόεδρος Πανελλήνιας Ομοσπονδίας Αστυνομικών Υπαλλήλων (ΠΟΑΣΥ) και Χαρίκλεια Απαλαγάκη, Acting Γενική Διευθύντρια Ελληνική Ένωση Τραπεζών.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης),Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Τσιάρας Κωνσταντίνος, Γεροβασίλη Όλγα, Γιαννούλης Χρήστος, Καραμέρος Γεώργιος, Μάλαμα Κυριακή, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Σαρακιάτης Γεώργιος, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Μεταξάς Βασίλειος, Μανωλάκου Διαμάντω, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Τζανακόπουλος Δημήτριος, Βορύλλας Ανδρέας, Κόντης Ιωάννης, Χαλκιάς Αθανάσιος, Καζαμίας Αλέξανδρος και Καραγεωργοπούλου Ελένη.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της επιτροπής):** Κυρίες και κύριοι συνάδελφοι, καλημέρα.

Συνεχίζουμε την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών «Κώδικας Φορολογικής Διαδικασίας και άλλες διατάξεις - Συνταξιοδοτική διάταξη».

Είμαστε στη 2η συνεδρίαση, στην ακρόαση των εξωκοινοβουλευτικών προσώπων.

Στη συνεδρίαση της Επιτροπής παρίστανται ο Υφυπουργός Εθνικής Οικονομίας και Οικονομικών, κ. Θεοχάρης (Χάρης) Θεοχάρης, και η Γενική Γραμματέας Φορολογικής Πολιτικής, κυρία Μαρία Ψύλλα.

Τον λόγο έχει ο Ειδικός Αγορητής της Κ.Ο. «Κ.Κ.Ε.», Χρήστος Τσοκάνης.

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. «Κ.Κ.Ε.»):** Καλημέρα.

Είχαμε αναφέρει στους προτεινόμενους φορείς. Την ΕΦΦΕΑ και την Πανελλήνια Ομοσπονδία Ενώσεων Στρατιωτικών (ΠΟΜΕΝΣ). Δεν είχαμε ενημέρωση ότι δεν θα προσκληθούν. Υπήρξε κάποιο πρόβλημα;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της επιτροπής):** Κύριε συνάδελφε, όχι,κανένα πρόβλημα. Προτάθηκαν πάνω από 28 φορείς. Ο Κανονισμός της Βουλής προβλέπει (10) δέκα φορείς και καλέστηκαν (18) δεκαοχτώ φορείς. Οι (18) δεκαοχτώ φορείς που καλέστηκαν σας ανακοινώθηκαν κατά τη διάρκεια της 1ης συνεδρίασης της Επιτροπής. Πάντα ανακοινώνονται ποιοι θα προσκληθούν. Έχουν προσκληθεί, λοιπόν, (18) δεκαοχτώ φορείς. Θα δούμε πόσοι έχουν παραστεί; Νομίζω (12) δώδεκα φορείς, αλλά από το «Κομμουνιστικό Κόμμα Ελλάδος» καλέστηκε η Πανελλήνια Ομοσπονδία Αποστράτων Στρατιωτικών (ΠΟΜΑΣ).

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. «Κ.Κ.Ε.»):** Η Πανελλήνια Ομοσπονδία Ενώσεων Στρατιωτικών (ΠΟΜΕΝΣ);

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της επιτροπής):** Έχετε ζητήσει τρεις (3) Φορείς και έχουμε καλέσει τον έναν από τους δύο Στρατιωτικούς Φορείς που ζητήσατε. Δεν νομίζω να υπάρχει πρόβλημα, γιατί, ξέρετε, ο Κανονισμός της Βουλής προβλέπει μέχρι (10 ) δέκα Φορείς και εμείς καλέσαμε (18) δεκαοκτώ φορείς.

Αρχίζουμε με τους φορείς που έχουν προσκληθεί για σήμερα.

Τον λόγο έχει ο κ. Γεώργιος Πιτσιλής, Διοικητής της Ανεξάρτητης Αρχής Δημοσίων Εσόδων (ΑΑΔΕ), μέσω Webex.

**ΓΕΩΡΓΙΟΣ ΠΙΤΣΙΛΗΣ (Διοικητής Ανεξάρτητης Αρχής Δημοσίων Εσόδων (ΑΑΔΕ)):** Ευχαριστώ.

Το νομοσχέδιο που κατατέθηκε αποτυπώνει την εμπειρία 10ετούς χρήσης από τις φορολογικές υπηρεσίες του Κώδικα Φορολογικής Διαδικασίας. Ως γνωστόν, ο Κώδικας αυτός θεσπίστηκε το 2013 με έναρξη ισχύος από 01/01/2014. Κωδικοποιήθηκε το 2022. Στην πραγματικότητα είναι ένα πλαίσιο, το οποίο λειτουργεί εδώ και 10 χρόνια.

Μέρος των έργων του Ταμείου Ανάκαμψης και Ανθεκτικότητας, ήταν η ανανέωση αυτού του Κώδικα λαμβάνοντας υπόψιν την εμπειρία εφαρμογής, στην κατεύθυνση ψηφιοποίησης αφενός των λειτουργιών της Αρχής, διευκόλυνσης πολιτών και επιχειρήσεων, εξορθολογισμού του πλαισίου των ελέγχων και αύξησης της αποτελεσματικότητάς τους.

Θα σταθώ πολύ γρήγορα σε ορισμένες αλλαγές που εισάγονται με τον Κώδικα. Το πρώτο είναι ότι τίθεται ως κανόνας πλέον η «ψηφιακή κοινοποίηση». Η επικοινωνία με τους πολίτες και τις επιχειρήσεις γίνεται κατά βάσιν ψηφιακά, μέσω των στοιχείων επικοινωνίας που έχουν δηλώσει στην Αρχή.

**Σε εξαιρετικές περιπτώσεις, βεβαίως, η κοινοποίηση μπορεί να γίνει και με άλλους τρόπους με συστημένη επιστολή, ή παράδοση στην έδρα για εγκατάσταση του νομικού προσώπου ή της νομικής οντότητας, επιδόσεις κλπ. Όλα αυτά, θα καθοριστούν με απόφασή μας αμέσως μετά τη θέση σε ισχύ του κώδικα, ως εξαιρέσεις του βασικού κανόνα πλέον ψηφιακής επικοινωνίας με τους πολίτες.**

**Μια δεύτερη σημαντική αλλαγή, είναι ότι δια λειτουργικότητες που μπορούν να χρησιμοποιηθούν για τη διευκόλυνση πολιτών και επιχειρήσεων, στο πλαίσιο για παράδειγμα της φορολογικής ενημερότητας, γίνονται πλέον αν θέλετε, υποχρεωτικές. Δηλαδή, οι τρίτοι φορείς, οι οποίοι έχουν απαιτήσεις από τους πολίτες θα πρέπει στον εύλογο χρόνο που θα τεθεί να υλοποιήσουν δια λειτουργικότητες μέσω του κέντρου δια λειτουργικοτήτων της Γενικής Γραμματείας Πληροφοριακών Συστημάτων Ψηφιακής Διακυβέρνησης.**

**Με άλλα λόγια, αντί ο πολίτης όταν πληρώσει μια οφειλή στο δήμο, ο οποίος έχει δεσμεύσει την ενημερότητα, να πρέπει μετά να πάρει ένα χαρτί από το δήμο και να έρθει σε μια υπηρεσία της ΑΑΔΕ για να αποδείξει την καταβολή, η ενημέρωση αυτή να γίνεται ψηφιακά και να μην ταλαιπωρείται ο πολίτης.**

**Προχωράμε, στον εκσυγχρονισμό του πλαισίου του φορολογικού εκπροσώπου για τους κατοίκους εξωτερικού. Μέχρι τώρα, ήταν υποχρεωτικό ο φορολογικός εκπρόσωπος και πλέον θα γίνεται προαιρετικός, εφόσον δεν μπορούμε στην πράξη να ταυτοποιήσουμε τα στοιχεία επικοινωνίας του και για αυτό, θα εκδοθεί απόφαση. Τίθενται κανόνες για τη διατήρηση και ψηφιοποίηση του αρχείου της Αρχής. Έχουμε ένα πολύ μεγάλο ένχαρτο αρχείο και πρέπει να βάλουμε κανόνες στο τι τηρούμε και τι δεν τηρούμε για να μην αποθηκεύουμε χαρτιά που δεν έχουν καμία νομική σημασία πια. Άρα, λοιπόν, γίνεται και εκεί ένα πολύ σημαντικό βήμα ψηφιοποίησης.**

**Τώρα, στο πεδίο των πολιτών και των επιχειρήσεων, έχοντας πια σχεδόν τέσσερα χρόνια λειτουργίας του MyData για τις απλογραφικές επιχειρήσεις, λέμε ότι οι επιχειρήσεις δηλαδή, που τηρούν απλογραφικό σύστημα, οι επιχειρήσεις οι οποίες χρησιμοποιούν τα MyData και δηλώνουν ότι όλα τους τα δεδομένα βρίσκονται εκεί, δεν θα υπάρχει κάποιος λόγος, να τους επιβάλλουμε πρόστιμο, για μη τήρηση βιβλίων. Όχι στοιχείων επιμένω, βιβλίων, που ούτως ή άλλως το βιβλίο, από το 2013 και μετά στην πραγματικότητα ένα απλό excel αθεώρητο μπορεί να θεωρηθεί βιβλίο. Δεν υπάρχει κανένας λόγος να επιβάλουμε τέτοια πρόστιμα στις επιχειρήσεις .**

**Θεσμοθετείται, η δυνατότητα της φορολογικής διοίκησης να υποβάλει οίκοθεν δηλώσεις με βάση τα δεδομένα που έχει στη διάθεσή της. Έχουμε σκοπό φέτος να το ξεκινήσουμε, κατ’ εκτίμηση έχουμε ένα νούμερο, περίπου 1 εκατομμύριο πολίτες που έχουν εισοδήματα μόνο από μισθούς και συντάξεις και άρα, έχουμε τα δεδομένα τους. Αυτό βεβαίως, δεν σημαίνει ότι οι πολίτες απαλλάσσονται από την υποχρέωση να διορθώσουν πράγματα, τα οποία εμείς δεν τα έχουμε σωστά. Μπορούν όμως να δουν τι έχουμε και αν θεωρούν ότι αυτά που έχουμε είναι σωστά, δεν είναι ανάγκη καν να υποβάλλουν δήλωση, θα υποβάλουμε εμείς για λογαριασμό τους.**

**Τίθενται αυτοπεριορισμοί θα έλεγα σημαντικοί, αλλά αναγκαίοι, ως προς τη χρονική διάρκεια των ελέγχων. Οι έλεγχοι πλέον, πρέπει να τηρούν ένα συγκεκριμένο χρονικό πλαίσιο, διότι από τη μία πλευρά βεβαίως, θέλουμε να αντιμετωπίσουμε αποτελεσματικά τη φοροδιαφυγή, από την άλλη όμως δεν μπορεί να εκκρεμούν εντολές ελέγχου που δεν ολοκληρώνονται. Άρα, η Αρχή βάζει πάλι κάποιους κανόνες και στη δική της λειτουργία της θέσπισης του κώδικα, που θα ακολουθήσει ειδικό εγχειρίδιο, με διαδικασίες ελέγχου έτσι ώστε να τηρούνται τα χρονοδιαγράμματα. Και ταυτόχρονα, γίνεται συνεκτικός και μονιμοποιείται ένας μηχανισμός αποδοχής των αποτελεσμάτων του ελέγχου, με κίνητρο να αποδέχεται κανείς το αποτέλεσμα, όσο το δυνατόν νωρίτερα. Όσο το δυνατόν νωρίτερα το αποδεχθεί τόσο μεγαλύτερο είναι και το κίνητρο.**

Προφανώς, δεν θίγεται ο κύριος φόρος σε καμία περίπτωση. Το πρόστιμο όμως που προβλέπει ο κώδικας, μπορεί να μειωθεί ανάλογα με το στάδιο στο οποίο ο φορολογούμενος θα αποδεχθεί το αποτέλεσμα του ελέγχου.

Είναι ένα πλαίσιο, το οποίο θα γίνεται αυτοματοποιημένα και μέσω ψηφιακής πλατφόρμας. Άρα, δεν θα είναι στη διακριτική ευχέρεια κάποιας υπηρεσίας να το εξετάσει. Είναι ένα αίτημα, το οποίο εφόσον υποβληθεί, ικανοποιείται. Η πλατφόρμα θεωρούμε ότι θα είναι έτοιμη είτε στο τέλος του τρίτου τριμήνου ή στις αρχές του τέταρτου τριμήνου του έτους. Θεωρούμε ότι είναι ένα πολύ σημαντικό βήμα και αυτό στην εδραίωση σχέσης εμπιστοσύνης με τους πολίτες, στην αποφυγή και διοικητικών και δικαστικών διαδικασιών, που δεν χρειάζονται όταν ο πολίτης θεωρεί ότι το αποτέλεσμα του ελέγχου είναι ορθό.

Υπάρχει και μια σειρά από άλλες μικρότερες αλλαγές. Θα σταθώ σε μία που θεωρούμε επίσης πολύ σημαντική. Πλέον εξορθολογίζεται και εκσυγχρονίζεται το πλαίσιο της αναστολής χορήγησης ΑΦΜ και της αναστολής λειτουργίας του ΑΦΜ και της εγγύησης, προσθέτοντας για πρώτη φορά στο πλαίσιο αυτό και τις παραβάσεις λαθρεμπορίας, νοθείας κλπ. Δεν είναι αντικείμενο κατ’ αρχήν αυτές οι παραβάσεις του Κώδικα Φορολογικής Διαδικασίας. Όμως, η συμπεριφορά αυτή έχει μια πολύ έντονη, και οικονομική και κοινωνική απαξία. Άρα, λοιπόν, για πρώτη φορά τίθεται και η υποχρέωση εγγύησης μετά τη λήξη της αναστολής λειτουργίας για όποιον έχει διαπιστωθεί να έχει τελέσει τέτοιες παραβάσεις.

Θεσπίζεται η δυνατότητα ενδιάμεσου προσδιορισμού φόρου με πολύ συγκεκριμένες προϋποθέσεις, δηλαδή, πριν τη συμπλήρωση του φορολογικού έτους ή της φορολογικής περιόδου ΦΠΑ, σε πολύ, αν θέλετε, εξαιρετικές περιστάσεις. Έτσι ώστε να έχει τη δυνατότητα η Φορολογική Διοίκηση να συλλάβει φορολογητέα ύλη πριν, στην πραγματικότητα, η επιχείρηση εξαφανιστεί, και αναγκαζόμαστε να αντιδράσουμε με άλλα μέσα.

Γενικά έχω να πω ότι ο Κώδικας περιέχει σημαντικές μεταβολές στην διαδικασία. Αποτελεί ένα βήμα ανανέωσης, φρεσκαρίσματος και εκσυγχρονισμού του Κώδικα.

Είμαι στη διάθεσή σας αν χρειαστεί και για ερωτήσεις.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Εμείς σας ευχαριστούμε, κύριε Διοικητή. Να τονίσω ότι πρέπει όλοι οι εκπρόσωποι των φορέων να παραμείνουν στη συνεδρίαση, όχι μόνο όσοι είναι δια ζώσης , και όσοι είναι μέσω webex, γιατί θα ερωτηθούν από τους συναδέλφους Εισηγητές και Ειδικούς Αγορητές Κοινοβουλευτικών Ομάδων.

Το λόγο έχει ο κύριος Κωνσταντίνο Κόλλια, Πρόεδρο του Οικονομικού Επιμελητηρίου Ελλάδος.

**ΚΩΝΣΤΑΝΤΙΝΟΣ ΚΟΛΛΙΑΣ (Πρόεδρος Οικονομικού Επιμελητηρίου Ελλάδος):** Ευχαριστώ, κύριε Πρόεδρε. Κι εγώ να ευχαριστήσω από την πλευρά μου για τη κλήση μας, του φορέα μας για να πει τις απόψεις του επί του παρόντος σχεδίου νόμου, όπως το αντιλαμβανόμαστε εμείς.

Σκοπός του παρόντος νομοσχεδίου είναι η απλούστευση της επικοινωνίας μεταξύ φορολογουμένων και φορολογικής διοίκησης, μειώνοντας τη γραφειοκρατία μέσω της χρήσης διαθέσιμων ψηφιακών εργαλείων και αυτό το θεωρούμε ότι είναι πολύ σημαντικό να επιτευχθεί.

Παρατηρούμε βέβαια, ότι πολλές από τις προτεινόμενες διατάξεις, των άρθρων 1 έως 86, που στη ουσία αναμορφώνουν τον ν.4987/2022, παραμένουν ίδιες.

Επί του άρθρου 5 τώρα, «Κοινοποίηση πράξεων και λοιπών εγγράφων από τη Φορολογική Διοίκηση». Ενώ προβλέπονται δύο τρόποι κοινοποίησης, αφήνεται στην ευχέρεια της φορολογικής διοίκησης και σε απόφαση που πρέπει να εκδώσει σχετικά ο Διοικητής της ΑΑΔΕ, η επιλογή του τρόπου.

Εδώ όμως εγκυμονεί ένας κίνδυνος. Οι φορολογούμενοι, οι οποίοι δεν έχουν ακόμα κουλτούρα συναλλαγών με ψηφιακά μέσα, να χάσουν προθεσμίες, και όχι μόνο αυτοί που δεν έχουν, αλλά και οι συνταξιούχοι, αυτοί που δε μπορούν, δηλαδή οι μισθωτοί. Και να τους επιβληθούν πρόστιμα, έχοντας συγκεκριμένο χρονικό διάστημα αμφισβήτησης των πράξεων αυτών για να ασκήσουν ενδικοφανή προσφυγή.

Επίσης, να εφιστούμε την προσοχή σας σχετικά με την παράγραφο 3 του άρθρου 5 περί της μη αναγνώρισης παραίτησης εκπροσώπων νομικών προσώπων, εφόσον δε δηλώθηκε στη φορολογική διοίκηση νέος εκπρόσωπος, γιατί υπάρχουν περιπτώσεις που τη σχετική δήλωση την υποβάλλει το ίδιο το νομικό πρόσωπο και όχι ο παραιτηθείς που μπορεί να βρίσκεται και σε διαμάχη με το νομικό πρόσωπο και να προκύψουν πολλά προβλήματα από αυτό.

Η πρόβλεψη της παραγράφου 2 του άρθρου 16 περί μη αναγνώρισης έκπτωσης δαπανών στη φορολογία εισοδήματος και στη φορολογία του φόρου προστιθέμενης αξίας, εφόσον αυτές οι δαπάνες δεν έχουν διαβιβαστεί ηλεκτρονικά στην ΑΑΔΕ – δηλαδή με το MyDATA - είναι αντίθετη τόσο με διατάξεις του Εσωτερικού Δικαίου όσο και με διατάξεις του Ενωσιακού Δικαίου κι αυτό έχουμε επισημάνει με επιστολή μας που έχουμε στείλει σχετικά με την απόφαση 1020 του 2024. Η εισαγωγή περιορισμών που δεν προβλέπονται από ειδικότερη εσωτερική νομοθεσία και είναι και αντίθετοι με ευρωπαϊκή οδηγία, βρίσκονται δε και σε αντίθεση με το άρθρο 58 του ν.4622/2019 περί Επιτελικού Κράτους μπορεί να δημιουργήσει πολλά προβλήματα. Η διάταξη αυτή είναι βέβαιο κατά την άποψή μας ότι θα αποτελέσει σημείο τριβής μεταξύ ΑΑΔΕ και φορολογουμένων και θα οδηγήσει πολλές υποθέσεις στα διοικητικά δικαστήρια με ό,τι μπορεί αυτό να σημαίνει τόσο για το χρηματικό κόστος όσο και για τη χρονική καθυστέρηση.

Τώρα επί του άρθρου 22 σχετικά με τη μη υποβολή φορολογικής δήλωσης, αφού επαναλάβουμε την πρότασή μας για τη νομοθέτηση ενός αυστηρού χρονοδιαγράμματος με σαφή ορισμό ημερομηνίας έναρξης και λήξης εντός του οποίου θα υποβάλλονται οι φορολογικές δηλώσεις και με τη δέσμευση ότι θα έχουν δοθεί οι απαιτούμενες οδηγίες, ότι δε θα υπάρχουν εκκρεμότητες και θα είναι σε πλήρη λειτουργία η ηλεκτρονική πλατφόρμα χωρίς τεχνικά προβλήματα. Να επισημάνουμε ότι έχουμε φτάσει 15 Απριλίου, δεν έχει ανοίξει ακόμα το σύστημα για την υποβολή των φορολογικών δηλώσεων και τελευταία στιγμή θα ζητάμε πάλι παράταση - γιατί ο νόμος παλιά προέβλεπε το τετράμηνο - και πάλι θα κατηγορείται ένας συγκεκριμένος επαγγελματικός κλάδος ότι «δεν κάνει τη δουλειά του» και ότι «πάει διακοπές». Ξαναλέω ότι δεν υφίσταται πουθενά αυτό, να υποχρεώνεται ένας κλάδος να δουλέψει το Μάιο, τον Ιούνιο, τον Ιούλιο και τον Αύγουστο, γιατί κάποιοι δεν κάνουν σωστά τη δουλειά τους.

Επαναφέρουμε, λοιπόν, την πρότασή μας, την οποία θα καταθέσω ξανά ως Οικονομικό Επιμελητήριο που λέει ότι «υποχρεωτικά όλοι οι φορείς το πρώτο δίμηνο του έτους, όπως προβλέπει τη νομοθεσία, πρέπει να αναρτούν τις βεβαιώσεις και 1η Μαρτίου να ανοίγει το σύστημα, για να υποβάλλονται οι φορολογικές δηλώσεις μέσα σε διάστημα εντός τετραμήνου, δηλαδή, μέχρι 30/6 χωρίς καμία παράταση». Όταν δε αυτοί οι φορείς, όπως κάνουν κάθε χρόνο, δεν αναρτούν αυτές τις βεβαιώσεις, να έχουν διοικητικές κυρώσεις οι διοικήσεις αυτών των οργανισμών είτε πρόκειται για τον Ιδιωτικό είτε για το Δημόσιο Τομέα.

Επιπροσθέτως, στην παράγραφο 3 του άρθρου 22 αναφέρεται ότι «αν μια φορολογική δήλωση ή μέρος αυτής συντάχτηκε από τρίτο πρόσωπο έναντι αμοιβής, η φορολογική δήλωση συνυπογράφεται κι από το πρόσωπο αυτό». Ωστόσο, δεν προσδιορίζονται τα χαρακτηριστικά αυτού του τρίτου προσώπου. Σήμερα υπάρχει πληθώρα σχετικών διατάξεων, το ΠΔ340/1998 για το επάγγελμα του λογιστή, το άρθρο 38 του 2873/2000, το άρθρο 17 του 3842/2010 που είναι τα κριτήρια άσκησης του επαγγέλματος του λογιστή, το άρθρο 5 του ν. 4308/2014, σχετικές αποφάσεις που ορίζουν τον υπεύθυνο για την υποβολή φορολογικών δηλώσεων λογιστή φοροτεχνικού.

Εφόσον σκοπός των προτεινόμενων διατάξεων είναι η καθιέρωση ενός διαφανούς και σαφούς τρόπου επικοινωνίας των φορολογουμένων με τη φορολογική διοίκηση, καθώς και των διαδικασιών με τις οποίες η τελευταία βεβαιώνει και εισπράττει δημόσια έσοδα μέσω ενός ενιαίου επικαιροποιημένου και απλουστευμένου Κώδικα, θα πρέπει να προσδιοριστούν τα χαρακτηριστικά αυτών των τρίτων προσώπων κατά τρόπο σαφή. Για αυτό το λόγο προτείνουμε η παράγραφος 3 να αναμορφωθεί και να αντικατασταθεί ως εξής: «Οι φορολογικές δηλώσεις συντάσσονται και υπογράφονται και από τον κατά νόμο ασκούντα το επάγγελμα του λογιστή φοροτεχνικού σύμφωνα με τις κατά περίπτωση ισχύουσες διατάξεις νόμων και αποφάσεων. Εάν μία φορολογική δήλωση ή μέρος αυτής συντάχθηκε κατά εξουσιοδότηση του φορολογουμένου από τρίτο πρόσωπο που κατά νόμο ασκεί το επάγγελμα του λογιστή φοροτεχνικού έναντι αμοιβής, η φορολογική δήλωση συνυπογράφεται από το πρόσωπο αυτό».

Τώρα, σχετικά με το ζήτημα των ποινών και κυρώσεων που προβλέπονται στο άρθρο 58, το έχει θίξει ο φορέας μας και σε σχετική επιστολή παλαιότερα, δεν έχει αλλάξει τίποτα, οφείλουμε να ομολογήσουμε σε σχέση με τότε. Θεωρούμε ότι είναι αδιανόητο να νομοθετούνται κυρώσεις και ποινές, όταν η εφαρμογή - και αναφέρομαι στο MyDATA - δε βρίσκεται ακόμα σε πλήρη λειτουργία. Δεν είναι δίκαιο να νομοθετούνται κυρώσεις χρηματικές, οι οποίες δε συνδέονται με το ύψος εσόδων κερδών, αλλά καθορίζονται οριζόντια μόνο από το τηρουμένων λογιστικό σύστημα απλογραφικό ή διπλογραφικό.

Τέλος, είναι προς τη σωστή κατεύθυνση η δυνατότητα αναβίωσης ρυθμίσεων οφειλών που έχουν πρακτικά χαθεί με την αποπληρωμή των εκπρόθεσμων δόσεων όσες κι αν είναι αυτές μέχρι την έναρξη ισχύος του νόμου. Αυτό αποτελούσε ένα πάγιο αίτημα του φορέα μας αφού πολλοί απώλεσαν τη φορολογική τους ρύθμιση από αμέλεια ή από μικρή καθυστέρηση. Επισημαίνουμε ότι σε πολλές από τις προτεινόμενες διατάξεις προβλέπεται για την εφαρμογή τους η έκδοση σχετικών αποφάσεων από τον διοικητή της ΑΑΔΕ. Λαμβάνοντας υπόψιν το γεγονός ότι με τον νέο Κώδικα τροποποιούνται διατάξεις υφιστάμενες ενώ προστίθενται και νέες προκύπτει ανάγκη της άμεσης έκδοσης των νέων ερμηνευτικών Εγκυκλίων και Οδηγιών.

Τέλος, πιστεύουμε ότι η συνεχής κωδικοποίηση όλων αυτών των Εγκυκλίων και Οδηγιών για χρήση τόσο από τις φορολογικές υπηρεσίες όσο και από τους φορολογούμενους πολίτες και επιχειρήσεις θα ενισχύσει το κύρος της φορολογικής διοίκησης και θα βοηθήσει στην εμπέδωση ενός κλίματος ασφάλειας των συναλλαγών και εμπιστοσύνης με τις φορολογικές Αρχές.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Και εμείς σας ευχαριστούμε κύριε Πρόεδρε. Στην Επιτροπή παρίσταται και ο Υφυπουργός Εθνικής Οικονομίας και Οικονομικών, ο κύριος Πετραλιάς Αθανάσιος.

Τον λόγο έχει ο κύριος Χριστοφοράκης.

**ΔΗΜΗΤΡΙΟΣ ΧΡΙΣΤΟΦΟΡΑΚΗΣ (Γενικός Γραμματέας Πανελλήνιας Ομοσπονδίας Φοροτεχνικών Ελευθέρων Επαγγελματιών (ΠΟΦΕΕ) και Εκπρόσωπος της Γενικής Συνομοσπονδίας Επαγγελματιών Βιοτεχνών Εμπόρων Ελλάδος):** Κύριε Πρόεδρε ευχαριστώ για την πρόσκληση. Το υπό συζήτηση νομοσχέδιο «Κώδικας Φορολογικής διαδικασίας και άλλες διατάξεις» στο μεγαλύτερο μέρος του είναι η αποτύπωση του νόμου 4987/2022 με κάποιες τροποποιήσεις και προσθήκες, οι οποίες εν μέρει θα μπορούσαν να χαρακτηριστούν ως θετικές. Ωστόσο καμία τροποποίηση δεν έχει γίνει για ρυθμίσεις που έχουν επισημανθεί ως εξόχως προβληματικές και επανειλημμένα έχουμε ζητήσει την τροποποίησή τους. Μάλιστα το ασφυκτικό χρονοδιάγραμμα που για ακόμη μία φορά δόθηκε για δημόσια διαβούλευση και κυρίως για την επεξεργασία και εξέταση του στα πλαίσια της παρούσας αρμόδιας Επιτροπής της Βουλής ελάχιστα περιθώρια αφήνει για σημαντικές αλλαγές. Αυτό κάποια στιγμή θα πρέπει να διορθωθεί, ώστε να έχουμε και εμείς ως φορείς τον αναγκαίο χρόνο προκειμένου να εξετάζουμε ενδελεχώς ογκώδη και τεχνικά νομοσχέδια όπως είναι το συγκεκριμένο.

Επί του νομοσχεδίου τώρα. Πρώτο ζήτημα από τα πέντε στοιχεία που έχουμε επιλέξει να τοποθετηθούμε, για τα άρθρα 52 έως 61 «Τόκοι, Πρόστιμα και Κυρώσεις» για μία ακόμη φορά οφείλουμε να τονίσουμε ότι είναι αναγκαίο να εξορθολογιστούν τα δρακόντεια πρόστιμα, οι υψηλοί τόκοι υπερημερίας και άλλες δυσανάλογες κυρώσεις που συνεχίζουν να υφίστανται χωρίς καν να υπάρχει εύλογη διάκριση μεταξύ διαδικαστικών παρατυπιών και πραγματικών παραβάσεων. Οι εν λόγω κυρώσεις ως είθισται λαμβάνονται επί δικαίων και αδίκων ενώ προβλέπουν ποινές, οι οποίες δεν είναι εύλογες και αναλογικές αλλά τόσο δυσανάλογα υψηλές που αρκούν από μόνες τους να προκαλέσουν προβλήματα επιχειρηματικής επιβίωσης ιδιαίτερα στις μικρές και πολύ μικρές επιχειρήσεις. Δεν γίνεται για εκπρόθεσμη αρχική ή τροποποιητική δήλωση να επιβάλλεται πρόστιμο 250 ή 500 ευρώ και μάλιστα αυτοτελές πρόστιμο για πολύ μικρά ποσά φόρου που δεν έχουν δηλωθεί ή τροποποιούνται. Έχουμε προτείνει να ισχύσει αντίστοιχη ρύθμιση που ισχύει για τις δηλώσεις φόρου εισοδήματος, δηλαδή, στην περίπτωση που ο φόρος που προκύπτει είναι μικρότερος των 100 ευρώ να επιβάλλονται μόνο προσαυξήσεις και όχι το αυτοτελές πρόστιμο. Οι κυρώσεις οφείλουν να είναι ισορροπημένες ώστε από τη μια μεριά να αποτρέπουν και από την άλλη να οδηγούν σε συμμόρφωση όταν αυτές επιβάλλονται. Χαρακτηριστικό δε είναι το παράδειγμα του E-send που ακόμα και τώρα έχουμε αρκετές περιπτώσεις επιχειρήσεων που λόγω τεχνικού προβλήματος δεν έχουν ολοκληρώσει τη σχετική διαβίβαση αποδείξεων των συναλλαγών και έχουν κληθεί να καταβάλουν τα υπέρογκα πρόστιμα που προβλέπονται ακόμη και να διακόψουν προσωρινά τη λειτουργία τους με διοικητική απόφαση και στις περισσότερες περιπτώσεις το ύψος του προστίμου θέτει σε κίνδυνο τη βιωσιμότητα μιας επιχείρησης.

Σχετικά με τα άρθρα 87 εώς 91 για τις ρυθμίσεις οφειλών, προφανώς η διευθέτηση ήσσονος σημασίας παρεκκλίσεων από φορολογουμένους ή η διευθέτηση τεχνικών αστοχιών της φορολογικής διοίκησης με αποτέλεσμα την αναβίωση των ρυθμίσεων που έχουν απολεσθεί όπως ουσιαστικά προβλέπεται στα παραπάνω άρθρα του νομοσχεδίου είναι αναγκαία και βέβαια θετική.

Ωστόσο, αυτό δεν λύνει το σοβαρό πρόβλημα που αφορά τη διευθέτηση, με ρεαλιστικό τρόπο, του ιδιωτικού χρέους και ειδικά εκείνη προς το δημόσιο. Οι φορολογικές οφειλές είναι περίπου 107 δισεκατομμύρια ευρώ. Ένα πολύ μεγάλο μέρος αυτού του ποσού δεν θα εισπραχθεί. Από την άλλη μεριά, το 91% των οφειλετών έχουν φορολογικές οφειλές έως και 10.000 ευρώ. Αυτό σημαίνει ότι για τη συντριπτική πλειονότητα των οφειλετών υπάρχουν προϋποθέσεις αποπληρωμής των οφειλών τους, μέσω μιας καλής ρύθμισης. Σε αυτό το πλαίσιο και εκ του γεγονότος ότι έχουμε διανύσει μια μακρά περίοδο αλλεπάλληλων κρίσεων θεωρούμε αναγκαία την υιοθέτηση μιας νέας γενναίας ρύθμισης 120 δόσεων, όπου να μπορούν να ενταχθούν όλες οι οφειλές προς το δημόσιο.

Τρίτον, διάρκεια παραγραφής και υποτροπής. Έχουμε προχωρήσει αρκετά, όχι πάντα με ορθολογικό τρόπο, στην ψηφιοποίηση των διαδικασιών συμμόρφωσης των επιχειρήσεων και αντίστοιχα στον έλεγχο της συμμόρφωσης μέσω ψηφιακών εργαλείων. Ως εκ τούτου, πιστεύουμε ότι ο χρόνος παραγραφής και αντίστοιχα ο χρόνος υποτροπής, όπου αυτός προβλέπεται, θα πρέπει να μειωθεί από τα 5 έτη που ισχύει σήμερα στα 3 έτη. Αυτό θα δώσει και ένα μήνυμα στην αγορά, ότι οι απαιτήσεις της φορολογικής διοίκησης να προσαρμοστεί στις ψηφιακές διαδικασίες συμμόρφωσης, που μάλιστα σε αρκετές περιπτώσεις έχει γίνει βιαστικά επιβαρύνοντας έτι περαιτέρω τις επιχειρήσεις, δεν είναι μονοσήμαντη.

Τέταρτον, αποδεικτικό φορολογικής ενημερότητας και βεβαίωσης οφειλής, σχετικά με το άρθρο 12 δηλαδή. Όπως προβλέπεται στην παράγραφο 4 του άρθρου 12, σε περίπτωση που ο φορολογούμενος ζητά την έκδοση αποδεικτικού φορολογικής ενημερότητας, είτε για να εισπράξει χρήματα ή να μεταβιβάσει κάποιο ακίνητο και παράλληλα έχει ρυθμισμένες οφειλές, τότε η φορολογική διοίκηση μπορεί να απαιτήσει ακόμα και έως το 100% των χρημάτων της είσπραξης ή της αξίας του μεταβιβαζόμενου ακινήτου, εάν το τίμημα υπολείπεται του ύψους των εντόκων δόσεων του φορολογούμενου. Η συγκεκριμένη ρύθμιση είναι οριζόντια και όπως είναι επόμενο δημιουργεί ζητήματα σε φορολογούμενους που αντιμετωπίζουν σοβαρά προβλήματα επιβίωσης. Θεωρούμε ότι θα πρέπει να θεσπιστεί μία ποσοστιαία κλίμακα ανάλογα με το αντίτιμο και παράλληλα, να λαμβάνονται υπόψη και άλλα οικονομικά και κοινωνικά κριτήρια πριν την ενεργοποίηση της εν λόγω διάταξης.

Φορολογικοί έλεγχοι. Στο άρθρο 28 προβλέπεται χρονική διάρκεια φορολογικού ελέγχου που μπορεί υπό προϋποθέσεις να φτάσει τα δύο έτη. Καταρχάς είναι θετικό το ότι ορίζεται χρονικό όριο, κάτι που μέχρι σήμερα δεν είχε. Σε κάθε, ωστόσο, περίπτωση ο χρόνος ολοκλήρωσης των φορολογικών ελέγχων θα πρέπει να υλοποιείται πολύ νωρίτερα από εκείνο που προβλέπεται ώστε οι φορολογούμενοι να μην αισθάνονται ότι βρίσκονται σε μία διαρκή ομηρία.

Σχετικά με τις έμμεσες τεχνικές ελέγχου, επαναλαμβάνω την ασάφεια που τις χαρακτηρίζει, καθώς και το απροσδιόριστο εύρος τους με συνέπεια τις περισσότερες φορές και με μεγάλη ευκολία να μη γίνονται αποδεκτά τα οικονομικά αποτελέσματα των επιχειρήσεων από τις αρχές ώστε αυτά να καθοριστούν μέσω των έμμεσων τεχνικών ελέγχων. Είναι αναγκαίο να υπάρξει σαφής βάση και να καθοριστεί συγκεκριμένο ελεγκτικό πλαίσιο κανόνων ώστε να αποφευχθούν οι περιπτώσεις της κατά το δοκούν ερμηνείας από τις ελεγκτικές αρχές.

Τέλος, είναι αναγκαίο να υπάρξει ένα πλαίσιο ώστε οι επιτόπιοι φορολογικοί έλεγχοι να διενεργούνται με τρόπο, ο οποίος να μη διαταράσσει την εύρυθμη λειτουργία της ελεγχόμενης επιχείρησης.

Πλέον των παραπάνω, θα ήθελα να επαναφέρω στην προσοχή της Επιτροπής σας ζητήματα που διαχρονικά έχουν τεθεί και αφορούν τον κλάδο των λογιστών φοροτεχνικών. Η πλήρης κατάργηση των ορίων του άρθρου 38 του νόμου 2873/2000. Η υποβολή των δηλώσεων οικονομικών αποτελεσμάτων των επιχειρήσεων να γίνεται μέσω των ηλεκτρονικών κωδικών Taxis των εξουσιοδοτημένων προς τούτο λογιστών φοροτεχνικών και μόνο, οι οποίοι έχουν πιστοποιηθεί από το Οικονομικό Επιμελητήριο Ελλάδος και προφανώς ασκούν νόμιμα το επάγγελμα. Είναι απαράδεκτο να υφίσταται η δυνατότητα υπογραφής από τον ίδιο τον επαγγελματία των φορολογικών εντύπων, ειδικά του εντύπου Ε3 η σύνταξη του οποίου απαιτεί εξειδικευμένες γνώσεις, τόσο των ελληνικών λογιστικών προτύπων όσο και του Κώδικα Φορολογίας Εισοδήματος.

Πρέπει επιτέλους να ολοκληρωθεί η ΚΥΑ, η οποία χρονίζει, που αφορά τον λογιστή φοροτεχνικό σε σχέση με την ασθένεια, μιας και η σχετική διάταξη του άρθρου 67 του ν.5042/2023 έχει ήδη ψηφισθεί.

Στο θέμα των φορολογικών δηλώσεων απαιτείται η νομοθέτηση ενός σταθερού χρονικού διαστήματος πεντάμηνης περιόδου ενώ θα έχει προηγηθεί δημοσίευση όλων των σχετικών αποφάσεων χωρίς νομοθετικές αλλαγές στη διάρκεια, αφού οι δημόσιες υπηρεσίες αλλά και οι ιδιώτες θα έχουν αναρτήσει έγκαιρα όλα τα απαιτούμενα στοιχεία. Για οποιαδήποτε δυσλειτουργία του συστήματος θα πρέπει να υπάρχει ισόχρονη παράταση, μπορεί στο διάστημα της παράτασης προφανώς να περιλαμβάνεται ο μήνας Αύγουστος.

Ενώ το τελευταίο αλλά ιδιαίτερα σημαντικό σχετικά με τον ν.4557/2018 τα όρια των διοικητικών και πειθαρχικών κυρώσεων δεν μπορεί να είναι σε αντιστοιχία για τους υπόχρεους επαγγελματίες λογιστές φοροτεχνικούς με τα πρόστιμα των παραβατών. Θα πρέπει να ισχύσει ό τι ισχύει και στις αντίστοιχες κατηγορίες επαγγελματιών, δικηγόρους, συμβολαιογράφους, ορκωτούς λογιστές, δηλαδή, η παραπομπή του υπόχρεου προσώπου σε αντίστοιχη εποπτική αρχή, στην περίπτωσή μας το Οικονομικό Επιμελητήριο, στο οποίο θα διαβιβάζονται όλα τα στοιχεία της παράβασης προκειμένου να ασκηθεί ο προβλεπόμενος από τις κείμενες διατάξεις πειθαρχικός έλεγχος.

Ευχαριστώ πολύ, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Ευχαριστούμε και εμείς κ. Χριστοφοράκη. Να τονίσω ότι ο κ. Χριστοφοράκης εκπροσώπησε δύο φορείς που έχουν προσκληθεί και την ΠΟΦΕΕ και την ΓΣΕΒΕΕ.

Τον λόγο έχει ο κ. Μέγγουλης.

**ΑΝΤΩΝΙΟΣ ΜΕΓΓΟΥΛΗΣ (Διευθυντής και Νομικός Σύμβουλος Ελληνικής Συνομοσπονδίας Εμπορίου και Επιχειρηματικότητας(ΕΣΕΕ)):** Ευχαριστώ πολύ για την πρόσκληση και την ευκαιρία να εκφράσουμε σήμερα εδώ τις απόψεις μας στην Επιτροπή. Θέλω πρώτα από όλα να σταθώ στις θετικές διατάξεις του νέου Κώδικα Φορολογικής Διαδικασίας, οι οποίες ικανοποιούν ως ένα βαθμό τα πάγια φορολογικά μας αιτήματα. Πρώτον, θεσπίζεται ανώτατο χρονικό όριο ολοκλήρωσης του φορολογικού ελέγχου μέχρι το ένα έτος, το οποίο μπορεί να παραταθεί κατά έξι πλέον μήνες.

Δεύτερον, ελαστικοποιούνται οι όροι για την τήρηση των υφιστάμενων ρυθμίσεων και οι νέες διατάξεις θα οδηγήσουν σε λιγότερες απώλειες. Ωστόσο η πρόβλεψη και πρέπει να το τονίσω αυτό, αφορά ήδη ενεργές και όχι χαμένες, απολεσθείσες ρυθμίσεις και αυτό είναι ένα σημαντικό έλλειμμα του νομοσχεδίου.

Τρίτον, βελτιώνεται η διαδικασία της εξώδικης επίλυσης διαφορών. Τα θετικά αποτελέσματα είναι προφανή. Το δημόσιο αφενός θα εισπράττει άμεσα μέρος των οφειλών και από την άλλη ο οφειλέτης θα γλιτώνει έως και το 80% των προσαυξήσεων και των προστίμων. Σημαντικότερο όμως από όλα θα γλιτώνει τα διοικητικά δικαστήρια όπου μια υπόθεση μπορεί να κάνει μέχρι και δέκα χρόνια για να τελεσιδικήσει.

Τέταρτον, μειώνει τη γραφειοκρατία με την κατάργηση της υποχρέωσης προσκόμισης φορολογικών στοιχείων από τις επιχειρήσεις που τηρούν απλογραφικά βιβλία, εφόσον αυτά σηκώνονται στο MyDATA και στην ίδια κατηγορία εντάσσονται και οι βελτιώσεις στην έκδοση της φορολογικής ενημερότητας μέσω της διαλειτουργικότητας των φορέων του δημοσίου, όπου πλέον η επικοινωνία θα πραγματοποιείται μόνο με ηλεκτρονικό τρόπο είτε αυτή αφορά την απαγόρευση απόδοσης ενημερότητας είτε για την άρση της απαγόρευσης.

Πέμπτον, θεσπίζονται ευνοϊκότερες ρυθμίσεις για τους οφειλέτες των δανείων του πρώην ΤΕΜΠΕ. Οι τράπεζες θα μπορούν να προχωρούν σε ρυθμίσεις των συγκεκριμένων δανείων και μάλιστα σε περίπτωση που υπάρξει ποσό διαγραφής το ελληνικό δημόσιο θα πρέπει να εξοφλεί το εγγυημένο μέρος χωρίς να μπορεί στη συνέχεια να στραφεί κατά του οφειλέτη για να αναζητήσει το ποσό της εγγύησης.

Επί των προτάσεων τώρα, δεν θέλω να σας κουράσω, συντασσόμαστε με το υπόμνημα που ήδη έχει υποβάλει στην Επιτροπή, στο στάδιο της διαβούλευσης, η Επιτροπή της Αρωγής Φορολογικής Πολιτικής, ένα συμβουλευτικό όργανο, στο οποίο μετέχει και η ΕΣΕΕ, άρα έχουμε συνεισφέρει και εμείς στις προτάσεις και τα συμπεράσματα της Επιτροπής αυτής. Ενδεικτικά θέλω να αναφέρω, την ένταξη των εξουσιοδοτημένων λογιστών στους παραλήπτες των πράξεων και εγγράφων και τις προτεινόμενες επεκτάσεις των σχετικών προθεσμιών. Η αλήθεια είναι ότι οι προθεσμίες είναι ασφυκτικές και θα δώσει ένα δικαίωμα στον φορολογούμενο, η επέκταση των προθεσμιών αυτών, να είναι πιο τυπικά σωστός στην εκπλήρωση των υποχρεώσεών του. Τρίτον, τη συχνή ενημέρωση των στελεχών της φορολογικής διοίκησης επάνω στις αποφάσεις της Διεύθυνσης Επίλυσης Διαφορών και τέλος στη μείωση των προστίμων. Ειδικά όταν δεν πρόκειται για απόκρυψη φορολογητέας ύλης, για τυπικές παραλείψεις που συχνά οφείλονται σε τεχνικά προβλήματα, τα πρόστιμα απειλούν την επιβίωση των επιχειρήσεων και αναστρέφουν, εμποδίζουν, αποθαρρύνουν, πείτε το όπως θέλετε, το επενδυτικό ενδιαφέρον από όπου και αν προέρχεται. Αναφέρω, για παράδειγμα, τη διαβίβαση των λιανικών συναλλαγών σε περίπτωση μη διαβίβασης των δεδομένων ΦΗΜ στο e-send, αν και οι αποδείξεις έχουν εκδοθεί από νόμιμη και πιστοποιημένη φορολογική ταμειακή μηχανή και τα συγκεκριμένα έσοδα έχουν καταγραφεί στα βιβλία της επιχείρησης και στο MyDATA.

Τελειώνω με δύο επισημάνσεις, πρώτον συνεχίζονται και με αυτό το νομοσχέδιο δεν ρυθμίζεται το συγκεκριμένο θέμα, των παράλογων κυρώσεων για αμελητέα ποσά φόρου, όπου ενάντια σε κάθε αρχή αναλογικότητας επιβάλλονται πρόστιμα 250 και 500 ευρώ, παραδείγματος χάρη, στην εκπρόθεσμη δήλωση απόδοσης του τέλους πλαστικής σακούλας ή στις εκπρόθεσμες δηλώσεις του φόρου μισθωτών υπηρεσιών.

Δεύτερον, κλείνω με αυτό και παρακαλούμε και το Υπουργείο να δώσει βάση, όσο και αν θέλουμε να το αποφύγουμε στο τέλος θα φανεί η ανάγκη για μια νέα, γενναία ρύθμιση, πιο ευέλικτη για το σύνολο των φορολογικών και των ασφαλιστικών χρεών. Όσο νωρίτερα το αντιληφθούμε όλοι μας τόσο το καλύτερο για την ελληνική οικονομία και τις επιχειρήσεις γενικότερα.

Σας ευχαριστώ πολύ και είμαι στη διάθεση των μελών της Επιτροπής για τυχόν ερωτήσεις.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Ευχαριστούμε και εμείς κ. Μέγγουλη και για την τήρηση του χρόνου.

Τον λόγο έχει ο κ. Γερακαράκος.

**ΓΡΗΓΟΡΙΟΣ ΓΕΡΑΚΑΡΑΚΟΣ(Πρόεδρος Πανελλήνιας Ομοσπονδίας Αστυνομικών Υπαλλήλων(ΠΟΑΣΥ)):** Κύριε Πρόεδρε, κύριοι Υπουργοί, κυρίες και κύριοι Βουλευτές, αγαπητοί φορείς, σας ευχαριστώ για την πρόσκληση να διατυπώσω ενώπιόν σας το αίτημα της Ομοσπονδίας μας που αποσκοπεί στην βελτίωση του υπό συζήτηση άρθρου 105 του νομοσχεδίου. Πρόκειται για το ευαίσθητο θέμα της οικονομικής αποζημίωσης των γονέων του θανόντος στην υπηρεσία συναδέλφου μας και για αυτό σας παρακαλώ να το δείτε με ιδιαίτερη προσοχή.

Θεωρούμε δεδομένη την ευαισθησία και την βούλησή σας να υπάρξει η καλύτερη δυνατή νομοθέτηση, ωστόσο πρέπει να σας επισημάνω ότι η συγκεκριμένη διάταξη απέχει από την κυβερνητική βούληση για έμπρακτη στήριξη της αστυνομικής οικογένειας για αυτό χρήζει άμεσης βελτίωσης. Σύμφωνα με το ισχύον άρθρο 8 του ν. 2592/1998, στους γονείς του άγαμου χωρίς τέκνα υπαλλήλου ή στρατιωτικού, εφόσον αυτός πεθάνει στην υπηρεσία πρόδηλα και αναμφισβήτητα εξαιτίας της υπηρεσίας, χορηγείται εφάπαξ βοήθημα. Με το προτεινόμενο άρθρο 105 στους γονείς του θύματος παρέχεται πλέον η δυνατότητα να επιλέξουν ή το εφάπαξ ποσό ή μηνιαία σύνταξη. Tαυτόχρονα η πρόνοια περιορίζεται και αφορά μόνο το θύμα που θα πεθάνει ένεκα της υπηρεσίας, εφόσον υπάρχει αυξημένος κίνδυνος. Δηλαδή, όπως αναφέρεται στην Απόφαση Συνεπειών Ρύθμισης, η πρόνοια περιορίζεται στους ιπτάμενους, στους εργαζόμενους των ναρκοπεδίων, στην εξουδετέρωση εκρηκτικών μηχανισμών και στις κατασβέσεις πυρκαγιών. Αν ψηφισθεί ως έχει το άρθρο αυτό θα στερηθούν του εν λόγω ευεργετήματος οι γονείς του θανούντα στρατιωτικού και βεβαίως, του αστυνομικού, εφόσον ο θάνατος επέλθει εξαιτίας δολοφονικής επίθεσης από μεμονωμένα άτομα ή ομάδες τρομοκρατικές και μη, κατά την εκτέλεση της υπηρεσίας ή λόγω της ιδιότητάς του ή εξαιτίας διατεταγμένης του υπηρεσίας στην Ειδική Κατασταλτική Αντιτρομοκρατική Μονάδα και συνακόλουθα για οποιονδήποτε θάνατο σε τροχαίο εν ώρα υπηρεσίας ή από παθολογικά αίτια ή εν ώρα υπηρεσίας.

Επειδή θέλουμε να πιστεύουμε ότι η ατυχής διάκριση που έχει εμφιλοχωρήσει στο υπό προώθηση σχέδιο νόμου δεν σας εκφράζει και αποτελεί προϊόν ελλιπούς ενημέρωσης των συντακτών του, σας καλούμε να υιοθετήσετε τις παρατηρήσεις μας. Έτσι θα ικανοποιήσετε το κοινό περί δικαίου αίσθημα και θα δείξετε έμπρακτα το ενδιαφέρον σας για τη θωράκιση της Ελληνίδας και του Έλληνα αστυνομικού και κατ’ επέκταση των Σωμάτων Ασφαλείας και των Ενόπλων Δυνάμεων.

Η νέα ρύθμιση, πρέπει να ισχύει αδιακρίτως για όλους και γι’ αυτό καταθέτουμε τις βελτιωτικές μας προτάσεις στην Επιτροπή.

Σας ευχαριστώ, για την προσοχή και το ενδιαφέρον σας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε πολύ.

Το λόγο έχει ο Υφυπουργός.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Σας ευχαριστώ πολύ, κύριε Πρόεδρε. Θα ήθελα το λόγο μόνο για ένα λεπτό, επειδή διαβάσαμε την επιστολή σας, απλά μία διευκρίνιση μόνο να κάνω, γιατί το απαντήσαμε αυτό στη διαβούλευση.

Σύμφωνα με τον Κώδικα Συντάξεων, με τον όρο «στρατιωτικοί», εννοούνται όλοι οι ένστολοι. Ο Κώδικας είναι παλιός, αλλά αυτός ο νόμος αποτυπώνει, όλα αυτά που λέει ήδη ο Κώδικας Συντάξεων του Δημοσίου. «Στρατιωτικός, δηλαδή, νοείται εκείνος που υπηρετεί τις Ένοπλες Δυνάμεις ,τη Χωροφυλακή, το Λιμενικό Σώμα και σε κάθε όπλο, σώμα ή κλάδο, με ειδικότητα ως αξιωματικός, υπασπιστής ή οπλίτης και τα λοιπά».

Άρα, αυτό το ευεργέτημα, απλά να διευκρινίσουμε, καταλαμβάνει και την Ελληνική Αστυνομία, όλους τους ένστολους. Απλά, έγινε -θα το πω έτσι- παρανόηση, όντως ο Κώδικας λέει στρατιωτικός, αλλά είναι μέσα όλοι οι ένστολοι. Αυτό που κάνουμε, λοιπόν, είναι, πως έως τώρα δικαιούνταν μόνο την αποζημίωση και τώρα έχουν τη δυνατότητα όλοι οι ένστολοι να επιλέξουν, μεταξύ αποζημίωσης και σύνταξης. Οπότε, καταλαμβάνει και την Αστυνομία.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε πολύ, κύριε Υφυπουργέ, για τη διευκρίνηση.

Το λόγο έχει ο κ. Παντελής.

**ΠΑΝΑΓΙΩΤΗΣ ΠΑΝΤΕΛΗΣ (Οικονομικός Επόπτης του Επαγγελματικού Επιμελητηρίου Αθηνών (EEA)):** Σας ευχαριστώ πολύ, κύριε Πρόεδρε, για την πρόσκλησή.

Θα ήθελα να σταθώ σε κάποια σημεία, τα οποία μέχρι σήμερα, μέχρι τώρα, δεν έχουν διατυπωθεί από τους προηγούμενους συναδέλφους.

Θα ξεκινήσω με το άρθρο 11. Στο άρθρο 11, στην παράγραφο 4, αναφέρεται ότι για τη χορήγηση ΑΦΜ, θα πρέπει να δοθούν εγγυήσεις σε περίπτωση πτώχευσης για παράδειγμα, οι οποίες φτάνουν από τις 3.000 έως τις 500.000 ευρώ. Εκείνο το οποίο θέλω να ρωτήσω, είναι, το εξής. Ποιος θα καθορίζει το ύψος του προστίμου;

Ο κάθε εφοριακός υπάλληλος;

Ποια θα είναι τα κριτήρια ή θα είναι μία υποκειμενική απόφαση του ίδιου του υπαλλήλου;

Στο ίδιο άρθρο ακόμα αναφέρεται στην παράγραφο 16, ότι η επιχείρηση που κληρονομείται στο σύνολό της με διακοπή εργασιών γίνεται εντός 30 ημερών από την ενεργό ανάμειξη των κληρονόμων. Το ερώτημα, εξακολουθεί να είναι το ίδιο. Τι σημαίνει ενεργός ανάκριση;

Ποιος καθορίζει αυτή την έννοια;

Γιατί να μη γίνεται αυτόματη διακοπή στις ΔΟΥ, όπως γίνεται με το ΓΕΜΗ και τις ανώνυμες εταιρείες, που τα στοιχεία φεύγουν από το ΓΕΜΗ και πηγαίνουν απευθείας στις ΔΟΥ;

Να σημειώσω ακόμη ότι στο άρθρο 54, λέει, ότι θα υπάρχει ένα πρόστιμο, το οποίο καθορίζεται από το 10% στο 25% ή στο 50%, ανάλογα με τη διαφορά του φόρου μετά από τον φορολογικό έλεγχο. Έχει παρουσιαστεί στο παρελθόν επιχειρήσεις, οι οποίες θα έπρεπε να πληρώσουν φόρο, έχουν ήδη πιστωτικό υπόλοιπο, δηλαδή, θα πρέπει να πάρουν χρήματα πίσω και όχι μόνο δεν παίρνουν τα χρήματα αυτά ή ένα μέρος των χρημάτων αυτών, αλλά επιπλέον τους επιβάλλεται και το συγκεκριμένο πρόστιμο. Όλοι αυτοί, βέβαια, ως συνήθως, πηγαίνουν και δικαιώνονται, είτε στη Διεύθυνση Επίλυσης Διαφορών, είτε στα Διοικητικά Δικαστήρια.

Θα ήθελα να τοποθετηθώ και σε κάτι άλλο, που αφορά, την παράγραφο 10 του άρθρου 57. Τι λέει; Για είσπραξη από ιδιώτες μεγαλύτερη από 500 ευρώ, το πρόστιμο είναι ίσο με το διπλάσιο της συναλλαγής. Λέω, λοιπόν, το εξής. Την Παρασκευή το βράδυ στην ταβέρνα, υπάρχει ένας λογαριασμός, ο οποίος είναι πάνω από 500 ευρώ. Άρα, στη συγκεκριμένη περίπτωση, ο επιχειρηματίας θα πρέπει να του κάνει δωρεάν το τραπέζι ή θα πρέπει να μην εισπράξει τα χρήματα.

Ξέρετε που θα καταλήξουμε;

Στη μη έκδοση απόδειξης και το θεωρώ και λογικό, έτσι θα είναι, έστω και με μια μικρή έκπτωση.

Μήπως θα έπρεπε να επαναφέρουμε τη λογική ότι η κατάθεση αυτή θα μπορούσε να γίνει εντός των 2 επόμενων εργάσιμων ημερών, ώστε και η αγορά να δουλέψει και το δημόσιο να εισπράξει τα χρήματά του;

Πάμε στη μη διαβίβαση στοιχείων, στο MyDATA. Μιλάμε για το πρόστιμο ίσο με το 50% του ΦΠΑ που αντιστοιχεί, με κατώτερο τα 250 για τα απλογραφικά και 500 για τα διπλογραφικά. Κατ’ αρχάς εδώ, μία παρένθεση. Δεν καταλαβαίνω τι πάει να πει, απλογραφικά ή διπλογραφικά στη λειτουργία μιας επιχείρησης; Νομίζω ότι κάποια στιγμή τα πρόστιμα θα πρέπει να είναι, απέναντι στις επιχειρήσεις και όχι ανάλογα με την κατηγορία των βιβλίων. Στο συγκεκριμένο άρθρο, δεν υπάρχει κάποιο ανώτερο όριο. Άρα, λοιπόν, μπορεί να του επιβάλει, κάποιες δεκάδες εκατοντάδες χιλιάδες ευρώ η φορολογική αρχή και σε τελευταία ανάλυση, αυτή η επιχείρηση να κλείσει.

Στο άρθρο 72 μιλάτε για τη ΔΕΔ και για τις ενδικοφανείς προσφυγές και σημαίνει ότι σε περίπτωση που περάσει το όριο των 120 ημερών η ενδικοφανής προσφυγή απορρίπτεται. Τεκμαιρώμενη σιωπηρή απόρριψη. Δεν θεωρείται εύλογο ότι η ΔΕΔ θα πρέπει να ενημερώνει τον φορολογούμενο γι’ αυτό; Μέχρι σήμερα δεν γίνεται καμία ενημέρωση. ‘Η απορρίπτεται συνολικά ή μερικά, χωρίς να υπάρχει ενημέρωση και ψάχνονται κάτω να δουν τι ακριβώς έχει γίνει.

Να πω και για το άρθρο 75, που αφορά την παράγραφο 3. Είναι θετικό ότι φτάνουμε σε εκείνο τον εξωδικαστικό συμβιβασμό και νομίζω ότι, θα λειτουργήσει στην αγορά αν το Υπουργείο Οικονομικών αφήσει να λειτουργήσει σε αυτή την κατεύθυνση. Τι εννοώ; Καταβολή του 25% του φόρου εντός τριών ημερών. Δώστε, από τη στιγμή που θα είμαστε στο στάδιο της αποδοχής για τη μείωση κλπ., τη δυνατότητα για κάποιες μέρες επιπλέον στις επιχειρήσεις. Και γιατί θα πρέπει, πρόταση θα είναι για τις 30 μέρες μέσα στο μήνα, αυτές οι επιχειρήσεις να αποπληρώσουν αυτό που έχουν αποδεχθεί στις 12 δόσεις και όχι σε μεγαλύτερο ποσοστό που είναι οι 24 δόσεις;

Ένα πράγμα μονάχα, για να ολοκληρώσω, κύριε Πρόεδρε, είναι το εξής. Ότι θα περίμενα, μιας και εκπροσωπώ την μικρομεσαία επιχείρηση, να δω έναν Κώδικα Φορολογικής Διαδικασίας, ο οποίος θα έχει σκοπό την πάταξη της φοροδιαφυγής. Εδώ, εκείνο το οποίο επιβάλλεται στις μικρομεσαίες επιχειρήσεις είναι τα υπέρογκα πρόστιμα, τα οποία έρχονται και τα οποία για πραγματικά τυπικές παραβάσεις, έρχονται και μου θυμίζουν τη λογική της γαλακτοβιομηχανίας στη Βόρειο Ελλάδα που για μια συστημένη επιστολή, έκλεισε και μείνανε 356 επιχειρήσεις στο δρόμο.

Εκείνο που θέλω να πω είναι ότι και εμείς σαν Επαγγελματικό Επιμελητήριο προτείνουμε μία ρύθμιση οφειλών και μιλάω για όλες τις οφειλές, από όπου και αυτές προέρχονται, και βέβαια, σε πολύ περισσότερες δόσεις από τις 12 ή τις 24 τις οποίες έχουμε κάνει. Να συμπληρώσω μόνο το εξής, μια και το ανέφερε προηγουμένως ο κύριος Υφυπουργός. Είμαστε 15 Απριλίου, φορολογικές δηλώσεις δεν έχουν ανοίξει και για να συμπληρώσω τον Πρόεδρο του Οικονομικού Επιμελητηρίου, έχουμε Πάσχα και Ευρωεκλογές ενδιάμεσα. Να δούμε πότε θα καταλήξουμε και πότε θα ζητάμε παρατάσεις.

Θα περίμενα και κάτι άλλο, μια και αναφέρθηκε και ο Διοικητής της Ανεξάρτητης Αρχής. Καλό το θέμα του ότι όλα γίνονται ηλεκτρονικά. Έχει βρεθεί κανένας από το Υπουργείο Οικονομικών στην άλλη πλευρά και ποιοι είναι αυτοί οι φορολογικοί υπάλληλοι, οι οποίοι παραλαμβάνουν τις δηλώσεις; Έχουμε περιπτώσεις μητρώου που περιμένουμε πάνω από δύο χρόνια για να ολοκληρωθεί η διαδικασία. Ποιος θα τις ολοκληρώσει αυτές, αν μέχρι και τα τέλη του χρόνου όπως φαίνεται, θα κλείσουν οι ΔΟΥ.

Ευχαριστώ πολύ, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε, κύριε Παντελή και συνεχίζουμε τον κύριο Αναστάσιο Τσουκαράκη, Πρόεδρο της Πανελλήνιας Ομοσπονδίας Απόστρατων Στρατιωτικών, για πέντε λεπτά.

**ΑΝΑΣΤΑΣΙΟΣ ΤΣΟΥΚΑΡΑΚΗΣ (Πρόεδρος Πανελλήνιας Ομοσπονδίας Αποστράτων Στρατιωτικών (ΠΟΜΑΣ)):** Ευχαριστώ, κύριε Πρόεδρε. Ευχαριστούμε και την Επιτροπή για την πρόσκληση. Η Ομοσπονδία θα αναφερθεί μόνο στο άρθρο 105, «Αποζημίωση και σύνταξη γονέων άτεκνου και άγαμου υπαλλήλου ή στρατιωτικού θανόντος σε διατεταγμένη υπηρεσία». Από την ανάγνωση της αιτιολογική έκθεσης δεν δύναται να εξαχθούν ασφαλή συμπεράσματα για τη σκοπιμότητα της υπόψη διάταξης.

Ενώ από μια πρώτη ματιά φαίνεται ότι αντιμετωπίζει ευνοϊκά τους γονείς όσων άγαμων αποβιώνουν με προϋποθέσεις, δίνοντάς τους τη δυνατότητα να σταθμίσουν την πλέον συμφέρουσα γι’ αυτούς επιλογή και να διαλέξουν μεταξύ της καταβολής του εφάπαξ οικονομικού βοηθήματος ή τη χορήγηση σύνταξης, η Ομοσπονδία μας διατηρεί επιφυλάξεις εάν τελικά εκπληρώνεται ο επιδιωκόμενος σκοπός. Πρέπει να δοθούν εξηγήσεις και να επέλθουν τροποποιήσεις, έτσι ώστε να επιτελέσει ο αληθινός σκοπός των διατάξεων του άρθρου εφόσον τούτος δεν κρύβεται πίσω από δημοσιονομικές ασφυξίες και θα πούμε παρακάτω.

Κατ’ αρχήν, η πρώτη ένστασή μας είναι στο διαχωρισμό των θανόντων. Το άρθρο αναφέρεται μόνο σε ιπτάμενους, σε εργαζόμενους σε στρώση ναρκοπεδίων και εξουδετέρωση εκρηκτικών μηχανισμών και σε προσωπικό που απασχολείται με την κατάσβεση πυρκαγιών και όχι σε κάθε υπάλληλο και στρατιωτικό που έχασε τη ζωή του σε διατεταγμένη υπηρεσία και ένεκα αυτής. Από μόνος του, και εδώ ένα παράδειγμα, δηλαδή, ένας που οδηγεί ένα άρμα και κατά κάποιο λόγο, για οποιαδήποτε αιτία, το άρμα πάθει οτιδήποτε και ο άνθρωπος αυτός σκοτωθεί, αποβιώσει, ένας που οδηγεί ένα συγκεκριμένο στρατιωτικό όχημα σε διατεταγμένη υπηρεσία, συγκρουστεί, σε διατεταγμένη υπηρεσία επαναλαμβάνω και ένεκα αυτής, ένα στρατιωτικό όχημα και αποβιώσει δεν θα πάρει, κατά το άρθρο, αυτό το οικονομικό βοήθημα ή την σύνταξη οι γονείς του.

Από μόνος του αυτός ο διαχωρισμός, μας αφήνει ανοιχτό το πεδίο να σκεφτούμε ότι το άρθρο έρχεται να καλύψει τις ευθύνες του Κράτους για συναδέλφους μας που πρόσφατα έχασαν τη ζωή τους κατά την εκτέλεση διατεταγμένης υπηρεσίας, για παράδειγμα το Canadair που κατέπεσε το περασμένο καλοκαίρι στην Κάρυστο και όλοι γίναμε μάρτυρες. Ήταν και παραμένει ευθύνη του Κράτους για αξιόπιστα εναέρια μέσα κατάσβεσης, αλλά όλοι γνωρίζουμε, τουλάχιστον εμείς οι στρατιωτικοί ότι ο στόλος που διαθέτει η Πολεμική μας Αεροπορία είναι ξεπερασμένος και υποσυντηρημένος έως και καθόλου συντηρημένος. Χρήματα το κράτος δεν δαπανά για τη συντήρηση του στόλου αυτού, σπρώχνει όμως τους υπαλλήλους και τους στρατιωτικούς να πάνε και όπου βγει.

Οι επιφυλάξεις μας δεν είναι έωλες καθόσον η μέχρι σήμερα πείρα μας έχει διδάξει ότι τα προνόμια που δίνονται σε συγγενείς στρατιωτικών και υπαλλήλων που αποβιώνουν σε εκτέλεση διατεταγμένης υπηρεσία φαίνεται ότι αναγγέλλονται για να αναγγελθούν, αλλά στο δια ταύτα και όταν σβήσουν οι κάμερες, οι συγγενείς πέφτουν από τα σύννεφα.

Για να γίνει αντιληπτό και να μην υπάρξει καμία αμφιβολία, θα αναφερθώ στο παράδειγμα της απώλειας των συναδέλφων μας στις πρόσφατες πυρκαγιές του καλοκαιριού από την πτώση του μοιραίου Canadair που συνετρίβη στην Κάρυστο. Τα παραδείγματα είναι πολλά και η αντιμετώπιση από την Πολιτεία ταυτόσημη σχεδόν αν όχι σε όλα. Όλο το πανελλήνιο συγκινήθηκε και έκλαψε με τους δύο συναδέλφους που έχασαν τη ζωή τους. Η Πολιτεία απέδωσε τις προβλεπόμενες τιμές στους ήρωες πιλότους μας, κυβερνήτη και συγκυβερνήτη και οι τιμές αυτές προβλήθηκαν από όλα τα μέσα μαζικής επικοινωνίας. Στους ήρωες μας απονεμήθηκε ο βαθμός του αντιπτεράρχου, ο μεγαλύτερος βαθμός που μπορεί να πάρει ένας στρατιωτικός, που υπηρετεί στην Πολεμική Αεροπορία. Ο κυβερνήτης ετύγχανε έγγαμος, ο συγκυβερνήτης άγαμος. Στο δια ταύτα, ενώ η σύζυγος του κυβερνήτη ανέμενε να της καταβληθεί το εφάπαξ χρηματικό βοήθημα αντιπτεράρχου, κατά την ονομασία, κατά το χρηματικό ποσό που αναλογεί όπως ο αποβιώσας να το λάμβανε μετά τη συνταξιοδότησή του στα πλήρη χρόνια της ενέργειάς του, έλαβε το ένα τρίτο. Ενώ για τον συγκυβερνήτη, τον άγαμο, το ποσό του εφάπαξ χρηματικού βοηθήματος έπεσε στο ένα έκτο του βοηθήματος, του εφάπαξ του αντιπτεράρχου που θα έπαιρνε.

Περαιτέρω, σύμφωνα με την περίπτωση α΄ της παραγράφου 2 του υπόψη άρθρου 105 η σύνταξη που τυχόν επιλέξει ο γονέας θανόντος στρατιωτικού ορίζεται στα πέντε δέκατα εκείνης που θα έπρεπε να απονεμηθεί, κατά το νομοσχέδιο, βάσει της παραγράφου 6 του άρθρου 10 του νόμου 2084/92, δηλαδή στο μισό. Ωστόσο, κατά τις διατάξεις του άρθρου που επικαλείται το νομοσχέδιο, η σύνταξη που θα απονεμηθεί είναι πλήρης και όχι σε ποσοστά. Σας το διαβάζω: «για την συνταξιοδότηση των μελών της πατρικής οικογένειας του φονευθέντος εφαρμόζονται οι εκάστοτε ισχύουσες γενικές διατάξεις του οικείου φορέα συνταξιοδότησης, ως προς τη διαδικασία αναγνώρισης του συνταξιοδοτικού δικαιώματος. Η σύνταξη των μελών της οικογένειας αυτής υπολογίζεται με βάση το ποσό της συντάξεως που ορίζει το άρθρο 1 του παρόντος» λέει εκείνο το νομοσχέδιο. Τι ορίζει το άρθρο 1: «Τα πρόσωπα δικαιούνται συντάξεως ίσης με αυτήν που θα καταβαλλόταν στο φονευθέντα…», μιλάει για τρομοκρατικές ενέργειες, αλλά κρατάμε το «ισόποση», ίσης. Δεν μιλάμε λοιπόν αυτό το νομοσχέδιο να κάνει ίση μεταχείριση με το άρθρο που μνημονεύει, που επικαλείται.

Για παράδειγμα λέει το νομοσχέδιο ότι θα μπορεί να επιλέξει ο γονέας είτε το εφάπαξ βοήθημα είτε τη σύνταξη. Σήμερα το εφάπαξ βοήθημα από το 2007 πόσο είναι; Είναι 100.000 ευρώ, καθηλωμένο από το 2007. Τι λέμε λοιπόν τώρα; Τους δίνετε τη δυνατότητα να επιλέξουν μισή σύνταξη χοντρικά. Αν η σύνταξη είναι ένα χιλιάρικο, 1.000 ευρώ, άρα μιλάμε για 500 ευρώ. Βάλτε κάτω και υπολογίστε ότι τα 100.000 ευρώ αναλογούν σε 16,6 χρόνια σύνταξης για έναν πατέρα για μία μητέρα ενός στρατιωτικού, ο οποίος θα αποβιώσει.

Τέλος, θεωρούμε ότι εφόσον πρόθεση της Πολιτείας είναι πράγματι να δώσει αυτά τα που αναλογούν στους γονείς των άγαμων θανόντων συναδέλφων μας, θα πρέπει αφενός να διευκρινίσει γιατί κάτι τέτοιο δεν διευκρινίζεται στο νομοσχέδιο, εάν το ποσό του βοηθήματος ή της σύνταξης, που εμείς είμαστε αντίθετοι, αλλά εφόσον ήθελε νομοθετηθεί, θα φορολογηθεί ή θα είναι αφορολόγητο και αφετέρου τι θα πρέπει να κάνει, κατά την άποψή μας, να εξαιρέσει από τη χορήγηση του εφάπαξ οικονομικού βοηθήματος, μάλλον να συμπεριλάβει, όχι να εξαιρέσει, να συμπεριλάβει, γιατί μιλάει για άγαμους και άτεκνους, δεν μιλάει καθόλου για έγγαμους που αποβιώνουν, κατά την εκτέλεση διατεταγμένης υπηρεσίας. Γιατί αυτή η διάκριση; Πρέπει να συμπεριληφθούν και οι έγγαμοι συνάδελφοι μας.

Το παλιό νομοσχέδιο έλεγε ότι διευθετεί και οποιοδήποτε στεγαστικό ή άλλου είδους δάνειο έχει πάρει ο άγαμος ή άτεκνος αποβιώσας συνάδελφός μας. Θα πρέπει λοιπόν να επεκταθεί και αυτό το προνόμιο και στην περίπτωση που ρυθμίζει το συγκεκριμένο νομοσχέδιο.

Κατόπιν των ανωτέρω λοιπόν οι εξής τροποποιήσεις που προτείνουμε επί του άρθρου 105, σύμφωνα και με το υπόμνημα που έχετε πάρει, είναι να απαλειφθούν καταρχήν συντακτικά. Εάν δεν εννοείται, να εννοηθεί ότι μέσα στους στρατιωτικούς συμπεριλαμβάνονται και οι γυναίκες στρατιωτικοί, γιατί δεν αναφέρεται. Αναφέρεται πάντα στον στρατιωτικό, στον υπάλληλο. Θεωρητικά αναφέρεστε και σε γυναίκες στρατιωτικούς και υπαλλήλους. Πρέπει να απαλειφθούν όλες οι φράσεις που έχουν να κάνουν με διάζευξη, ή βοήθημα ή σύνταξη ή και τα δύο στην παράγραφο 3, να συμπεριληφθεί η παράγραφος 2 ο/η σύζυγος, το/τα τέκνα υπαλλήλου στρατιωτικού, ο οποίος έχει διοριστεί για πρώτη φορά στο δημόσιο, έχει καταταγεί ως στρατιωτικός αντιστοίχως μετά την 1η Ιανουαρίου 1993 χωρίς να έχει ασφαλιστεί σε κανένα ασφαλιστικό οργανωμένο οργανισμό κύριας ασφάλισης έως 31 Δεκεμβρίου 1992, εφόσον αυτός αποβιώσει σε διατεταγμένη υπηρεσία και ένεκα αυτής λαμβάνει το οικονομικό βοήθημα, απαλείφονται τα πάντα.

Στην παράγραφο 3 να συμπεριληφθεί υποπαράγραφος που ρητά να αναφέρει «η σύνταξη δεν υπόκειται σε καμία κράτηση, δεν αποτελεί εισόδημα και δεν φορολογείται» και αν μου επιτρέπετε κύριε Υπουργέ, είναι οξύμωρο στο άρθρο 62 του υπ’ όψη νομοσχεδίου να φοροαπαλλάσσεται αυτός που θα «καρφώνει» κάποιον ο οποίος δεν κόβει αποδείξεις, να του δίνετε και ένα μπόνους δεκαπλάσιο - να φοροαπαλλάσσεται όμως κρατάω εγώ - και ο γονέας συναδέλφου που έχασε τη ζωή του σε διατεταγμένη υπηρεσία να μην φοροαπαλλάσσεται. Νομίζω, ότι είναι οξύμωρο. Απαλείφονται οι παράγραφοι 3, 4 και 5 και πρέπει να συμπεριληφθεί μια τέταρτη παράγραφος «σε περίπτωση που ο αποβιώσας είχε λάβει δάνειο για την κάλυψη των στεγαστικών αναγκών, το δημόσιο αναλαμβάνει, με κοινή απόφαση του Υπουργού Οικονομικών και του κατά περίπτωση αρμόδιου Υπουργού, την εξυπηρέτηση του έως την πλήρη αποπληρωμή του δανείου, με κοινή απόφαση των Υπουργών Οικονομικών και Δικαιοσύνης, Διαφάνειας και Ανθρωπίνων Δικαιωμάτων εκδιδόμενη εντός διμήνου από τη δημοσίευση του νόμου, καθορίζονται οι λεπτομέρειες για την εφαρμογή της διάταξης αυτής».

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής)**: Το λόγο έχει ο κ. Μπέλλας.

**ΝΙΚΗΤΑΣ ΜΠΕΛΛΑΣ(Αναπληρωτής Προϊστάμενος της Διεύθυνσης Οργάνωσης, Προγραμματισμού και Μελετών του Ταμείου Παρακαταθηκών και Δανείων)**: Κύριοι Υπουργοί, κύριοι Βουλευτές, το Ταμείο Παρακαταθηκών και Δανείων στο νομοσχέδιο αυτό εμφανίζεται σε δύο διατάξεις. Η πρώτη αφορά την επίδοση των δηλώσεων συνέχισης πλειστηριασμών. Με τη διάταξη αυτή ολοκληρώνεται το πλέγμα της εξομοίωσης των προνομίων του Ταμείου Παρακαταθηκών και Δανείων νομοθετικά με τα αντίστοιχα του ελληνικού δημοσίου. Αυτό είναι λογικό, αφού για την είσπραξη των απαιτήσεων του Παρακαταθηκών εφαρμόζεται ο κώδικας είσπραξης δημοσίων εσόδων. Το Ταμείο Παρακαταθηκών και Δανείων θυμίζουμε ότι είναι φορέας γενικής κυβέρνησης, καταθέτει τα διαθέσιμά του στην Τράπεζα της Ελλάδος και συμβάλλει στην ομαλή εκτέλεση του προϋπολογισμού και τη μείωση του κόστους δανεισμού του ελληνικού δημοσίου, με την απόδοση του μεγαλύτερου μέρους των κερδών του στο ελληνικό δημόσιο. Διαπιστώθηκε η δυσχέρεια εντοπισμού των δηλώσεων συνέχισης από τις υπηρεσίες του Ταμείου Παρακαταθηκών και Δανείων, οπότε ελλοχεύει ο κίνδυνος μη έγκαιρης ενημέρωσης, απώλειας προθεσμίας αναγγελίας και μη κατάταξης του Παρακαταθηκών.

Στον πίνακα κατάταξης, αυτό θα έχει ως αποτέλεσμα ο δανειολήπτης να χάνει την κατοικία του και να εξακολουθεί να οφείλει με παρακράτηση μισθού με αποτέλεσμα να δημιουργηθούν μείζονα κοινωνικά προβλήματα. Αυτά φιλοδοξεί να αντιμετωπίσει και η παρούσα διάταξη πέραν των άλλων. Άλλωστε για να υπάρξει κατάταξη του Παρακαταθηκών πρέπει να προηγηθεί αναγγελία. Πρέπει να τονιστεί, ότι το Ταμείο Παρακαταθηκών και Δανείων από το 2014 βρίσκεται εκτός της συγκεκριμένης αγοράς στεγαστικής πίστης, δεν χορηγεί δάνεια σε φυσικά πρόσωπα βάσει νόμου, η δε διάταξη δεν αφορά δάνεια μικροεπισκευών παρά μόνο τα δάνεια, τα οποία έχουν δοθεί με εξασφάλιση, υποθήκη υπέρ του Ταμείου Παρακαταθηκών και Δανείων. Κατά συνέπεια, το εύρος της διάταξης είναι περιορισμένο και δεν επιφέρει διαταραχή στην ομαλή λειτουργία του δικαίου της αναγκαστικής εκτέλεσης στη χώρα. Επίσης, πρέπει να τονιστεί ότι τα προνόμια κατάταξης του Παρακαταθηκών που θεσπίστηκαν με το ν.2526/1997 θα έχουν νόημα μόνο εάν υπάρξει συγκεκριμένη ρύθμιση για να υπάρξει πλήρης διασφάλιση της κατάταξης του Παρακαταθηκών.

Να τονιστεί, επίσης, ότι το καθήκον προσφεύγει στον πλειστηριασμό ως έσχατο μέσο όταν εκλείψουν οι έτερες εξασφαλίσεις του, όπως είναι η παρακράτηση από το μισθό ή τη σύνταξη, η δέσμευση του εφάπαξ. Κατά συνέπεια, εν κατακλείδι, το Παρακαταθηκών θεωρεί ότι η διάταξη αυτή διασφαλίζει όχι μόνο τα έσοδά του αλλά και τα έσοδα της ελληνικής πολιτείας - γι’ αυτό το λόγο έχουμε κοινό σκοπό - και παράλληλα, αποτρέπει τη διόγκωση κοινωνικών προβλημάτων. Η ανάλυση κόστους οφέλους αποδεικνύει και τη σκοπιμότητα της διάταξης.

Το δεύτερο άρθρο που αφορά το Παρακαταθηκών που αφορά την ηλεκτρονική παρακαταθήκη είναι μια διόρθωση παροράματος που έχει λάβει χώρα στον νόμο με την αναγραφή του ορθού άρθρου παραπομπής στο νομοθετικό διάταγμα που διέπει το δίκαιο της παρακαταθήκης στην Ελλάδα. Το Παρακαταθηκών βρίσκεται στο τελευταίο στάδιο υιοθέτησης της ηλεκτρονικής παρακαταθήκης που θα επικεντρωθεί στο πρώτο πεδίο εφαρμογής σε συγκεκριμένες κατηγορίες, εγγυοδοτικών παρακαταθηκών αστικού δικαίου, πλειστηριασμάτων και, ενδεχομένως, ληξιπρόθεσμων Κεντρικής Διοίκησης και φορέων Γενικής Κυβέρνησης. Η προωθούμενη διόρθωση είναι απαραίτητη για να εκδοθεί το συντομότερο η κανονιστική πράξη Διοικητικού Συμβουλίου του Ταμείου Παρακαταθηκών και Δανείων, δεδομένου ότι η ηλεκτρονική παρακαταθήκη φιλοδοξεί να καταστεί στρατηγική σταθερά του Οργανισμού μας στον δεύτερο αιώνα λειτουργίας του.

Για τα ανωτέρω πρόκειται να σταλεί και υπόμνημα από το Ταμείο Παρακαταθηκών και Δανείων, εμπρόθεσμα, μέχρι τη λήξη των εργασιών της Επιτροπής.

Ευχαριστώ πολύ, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Σας ευχαριστούμε κι εμείς, κύριε Μπέλλα.

Το λόγο έχει η κυρία Χαρίκλεια Απαλαγάκη, με την οποία κλείνουμε τον κύκλο των τοποθετήσεων των εκπροσώπων των φορέων που έχουν προσκληθεί.

**ΧΑΡΙΚΛΕΙΑ ΑΠΑΛΑΓΑΚΗ (Acting Γενική Διευθύντρια της Ελληνικής Ένωσης Τραπεζών)**:Κύριε Πρόεδρε, κυρίες και κύριοι Βουλευτές, η Ελληνική Ένωση Τραπεζών ευχαριστεί τη Βουλή και την Επιτροπή για την πρόσκληση.

Όπως προέκυψε από τις τοποθετήσεις των φορέων, που όλες τις άκουσα, κύριες είναι οι διατάξεις του σχεδίου νόμου που αφορούν σε φορολογικά θέματα. Υπάρχουν, όμως, στο νομοσχέδιο και διατάξεις, άρθρα 96 έως 102, οι οποίες κατά την άποψή μας και με την επιφύλαξη μικρών τροποποιήσεων νομοτεχνικών που έχουμε ζητήσει από το Υπουργείο Οικονομικών, αντιμετωπίζουν ιδιαίτερα προς όφελος των δανειοληπτών, δύο κατηγορίες θεμάτων για τα δάνεια φυσικών προσώπων ή νομικών που έχει εγγυηθεί το ελληνικό δημόσιο.

Ειδικότερα, είναι γνωστό ότι πριν τη δημοσιονομική κρίση ήταν ιδιαίτερα σύνηθες το γεγονός το κράτος να παρέχει την εγγύηση του σε ένα ποσοστό χαμηλότερο της κύριας οφειλής, ώστε είτε να αποκτούν πρόσβαση σε δανεισμό ευάλωτες ομάδες, για παράδειγμα στεγαστικά παλιννοστούντων, είτε να ρυθμίζονται και, μάλιστα, κατά τρόπο υποχρεωτικό για τις τράπεζες, ληξιπρόθεσμες οφειλές μικρών επιχειρήσεων κυρίως της περιφέρειας.

Οι νομοθετικές εξελίξεις ξεπέρασαν, όμως το νόμο και τι εννοώ. Είχαμε στην περίοδο της κρίσης το ν. 3869 για τα υπερχρεωμένα νοικοκυριά κι έχουμε από το 2020 το νόμο για την φερεγγυότητα των φυσικών και νομικών προσώπων, που περιλαμβάνει ένα, πράγματι, σημαντικό εργαλείο που εφαρμόζεται με επιτυχία μέχρι σήμερα και είναι ο εξωδικαστικός μηχανισμός. Το πρόβλημα, λοιπόν, που ανέκυψε στις περιπτώσεις αυτές είναι εάν μπορεί ο δανειολήπτης να ζητήσει, στη μία και στην άλλη περίπτωση, ρύθμιση της οφειλής, στην περίπτωση του νόμου Κατσέλη διαγραφή και απαλλαγή, στην περίπτωση του εξωδικαστικού κούρεμα αλλά και χρονική επιμήκυνση.

Τα ζητήματα αυτά ήταν σε μία γκρίζα ζώνη για όλους μας, για τους δανειολήπτες, για το δημόσιο και για τις τράπεζες. Έρχεται, λοιπόν, το νομοσχέδιο που σήμερα συζητάτε να τα επιλύσει και να πει τα ακόλουθα: «Ο οφειλέτης έχει δικαίωμα υπαγωγής», άρα δεν αποκλείεται επειδή έχει δώσει την εγγύηση το δημόσιο, άρα έχει όλα τα πλεονεκτήματα του εξωδικαστικού - γιατί πλέον νόμος Κατσέλη δεν υπάρχει, ό,τι έγινε, έγινε - και θα αναλάβει την υποχρέωση να εξυπηρετήσει την οφειλή του.

Δεν θα μπορεί το δημόσιο ή η τράπεζα να του ζητήσει ακέραιη την οφειλή και το δημόσιο θα πληρώσει την εγγύηση του.

Είχαμε πάρα πολλά και ουσιαστικά και τεχνικά ζητήματα. Αν θα μου επιτρέψετε, να κάνω μια γενική αποτίμηση του σχεδίου νόμου. Η προστασία των δανειοληπτών είναι δεδομένη. Λύνονται τα θέματα. Τι γίνεται με την κατάπτωση; Παραγράφεται η απαίτηση; Δεν παραγράφεται; Πάμε στα δικαστήρια; Τα άρθρα 96 και 98 δίνουν μια φοβερή ανάσα γραφειοκρατίας και στο δημόσιο και στα δικαστήρια.

Κυρίως, επιτρέπουν να λειτουργήσει ο εξωδικαστικός και στο πλαίσιο των εγγυημένων από το δημόσιο και όπως αντιλαμβάνεστε, εάν εξασφαλίσουμε την πληρωμή από τον δανειολήπτη είναι προφανές ότι προκύπτει και ένα σαφές δημοσιονομικό όφελος.

Θεωρούμε ότι ήδη υπάρχει ένας αριθμός συσσωρευμένων αιτημάτων κατάπτωσης και ότι με τη νέα ρύθμιση τα θέματα αυτά θα λυθούν και βρίσκομαι στη διάθεση του σώματος αν θέλει κάτι να με ρωτήσει, με την παράκληση, όμως, όταν πήραμε την πρόσκληση την Παρασκευή έχουμε ήδη διαμορφώσει ένα πρόγραμμα και θα μου επιτρέψετε να είμαι διαθέσιμη μέχρι τις 2.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κ. Καράογλου.

**ΘΕΟΔΩΡΟΣ ΚΑΡΑΟΓΛΟΥ (Εισηγητής της Πλειοψηφίας):** Ευχαριστώ, κ. Πρόεδρε. Θεωρώ ότι η διαδικασία αυτή που κράτησε μιάμιση περίπου ώρα ήταν μια πολύ γόνιμη διαδικασία και ότι οι τοποθετήσεις που έγιναν από τους εκπροσώπους φορέων ήταν πραγματικά εξαιρετικά ακριβείς, οπότε δεν αισθάνομαι ότι έχω την ανάγκη να κάνω κάποιες ερωτήσεις.

Αυτό, όμως, που θέλω να κάνω είναι κάποιες επισημάνσεις πολύ σύντομα. Να πω, λοιπόν, ότι η γενική αίσθηση, η γενική εικόνα που σχημάτισα από τις τοποθετήσεις των φορέων είναι ότι είναι ένα θετικό νομοσχέδιο. Όπως είπε χαρακτηριστικά ο κ. Πιτσιλής, είναι μετά από δέκα χρόνια εφαρμογής του προηγούμενου Κώδικα Φορολογικής Διαδικασίας που ξεκίνησε από 1/1/2013, είναι ένα βήμα ανανέωσης, εκσυγχρονισμού και φρεσκαρίσματος του Κώδικα Φορολογικών Στοιχείων. Αυτό είναι πάρα πολύ σημαντικό.

Επίσης, να επισημάνω ενδεικτικά κάποια θετικά σημεία. Ότι επιτέλους υπάρχει μείωση της γραφειοκρατίας με την ηλεκτρονική αλληλογραφία, υπάρχει μείωση της γραφειοκρατίας με τη δυνατότητα έκδοσης φορολογικής ενημερότητας μέσω της διαδικασίας της διαλειτουργικότητας. Υπάρχει μείωση της γραφειοκρατίας με την κατάργηση της προσκόμισης βιβλίων, εφόσον βεβαίως όλα τα στοιχεία δημοσιεύονται στο MyDATA και μια σειρά άλλων τέτοιων μέτρων.

Είναι πολύ σημαντικό, επίσης, τονίστηκε από τους φορείς ότι τίθεται ένα χρονικό όριο για τους ελέγχους. Είναι σημαντική και η βελτίωση της διαδικασίας των εξώδικων προσφυγών και η χαλάρωση της διαδικασίας των ρυθμίσεων των οφειλών.

Βεβαίως, μία ακόμη επισήμανση που έγινε από εκπροσώπους φορέων και θεωρώ ότι είναι ένα ζήτημα που θα πρέπει να δει με γενναιότητα το Υπουργείο, είναι μήπως μπορούμε να κάνουμε μια γενικότερη ρύθμιση για τις βεβαιωμένες οφειλές, έτσι ώστε εκτός από αυτούς που πραγματικά ευνοούνται και μπαίνουν, έχουν τη δυνατότητα να μπουν και άνθρωποι που για κάποιο λόγο δεν είχαν μπορέσει να μπουν, είτε λόγω οικονομικής αδυναμίας, είτε λόγω του ότι είναι κληρονόμοι θανόντων και δεν είχαν τη δυνατότητα να μπουν σε αυτή τη διαδικασία.

Να σταθώ ιδιαίτερα και να τονίσω ότι αυτό το ζήτημα που ανέφερε ο Πρόεδρος του Οικονομικού Επιμελητηρίου της Ελλάδος, δηλαδή, για τους χρόνους της υποβολής των φορολογικών δηλώσεων είναι ένα ζήτημα που όλους μας απασχολεί και μας απασχολεί κάθε χρόνο. Εγώ, αυτό το έργο το έχω ζήσει από τρεις πλευρές. Ως μάχιμος λογιστής, ως εφοριακός, αλλά συμμετέχοντας και 20 χρόνια στην Επιτροπή Οικονομικών. Είναι αδιανόητο αυτό. Κάθε φορά δίνονται κάποιες προθεσμίες. Πάντοτε πέφτει το ελληνικό κράτος έξω στις προθεσμίες τα φορτώνει όλα στους κακούς λογιστές που δεν κάνουν τη δουλειά τους, τον Αύγουστο τρέχουν να προλάβουν τις ημερομηνίες και μετά δίνεται μια παράταση μια εβδομάδα, μετά άλλη μια εβδομάδα, μετά σιωπηρή παράταση και αυτό πρέπει να τελειώνει.

Αν θέλουμε να είμαστε σοβαρό κράτος πρέπει να ξεκινήσουμε από τη λειτουργία του κράτους. Σωστά είπε ο κύριος Κόλλιας ότι θα πρέπει δηλαδή έως τα τέλη Φεβρουαρίου να αναρτώνται όλα τα στοιχεία που θα πρέπει να αναρτηθούν που θα είναι απαραίτητα για την υποβολή της φορολογικής δήλωσης. Από 1 Μαρτίου και μέχρι 30 Ιουνίου -για τέσσερις μήνες όπως προβλέπει ο νόμος- να υποβάλλονται φορολογικές δηλώσεις και βεβαίως να μην υπάρχει καμία παράταση. Να σταματήσει αυτή η γελοιότητα κάθε χρόνο να μας παίρνουν 100 φορές την ημέρα τηλέφωνο λογιστές, οι οποίοι έχουν την αγωνία τους γιατί δεν πρόλαβαν να υποβάλλουν τις δηλώσεις και λογικό να μην πρόλαβαν αφού ακόμη δεν είχε ανοίξει το σύστημα.

Να κλείσω λέγοντας ότι οφείλουμε πάρα πολλά κύριε Υπουργέ στους ένστολους, τους στρατιωτικούς, τους αστυνομικούς, τους πυροσβέστες και όλους αυτούς. Βεβαίως, ικανοποιήθηκα από την απάντηση που έδωσε ο αποχωρήσας πλέον πρώην Υφυπουργός ότι με τον όρο στρατιωτικούς συμπεριλαμβάνει μέσα και τους λιμενικούς και τους αστυνομικούς και τους πυροσβέστες όλους, αλλά ο Πρόεδρος της Πανελλήνιας Ομοσπονδίας Απόστρατων Στρατιωτικών ο κύριος Τσουκαράκης έθεσε μια σειρά άλλων ζητημάτων, τα οποία είναι λογικά και θα πρέπει να τα αντιμετωπίσουμε. Για παράδειγμα δεν είναι δυνατόν όταν δίνουμε ένα εφάπαξ ποσό σε μία χήρα ή στους γονείς κάποιου στρατιωτικού, κάποιου αστυνομικού, κάποιου πυροσβέστη που έχασε τη ζωή του να το φορολογούμε. Είναι αδιανόητο αυτό.

Είναι που είναι μικρό το ποσό, να το φορολογούμε κιόλας;

Γιατί;

Θεωρώ ότι θα πρέπει αυτά τα ζητήματα να τα δούμε με μεγαλοψυχία γιατί τους οφείλουμε και λόγω του αντικειμένου της εργασίας των ανθρώπων αυτών, του λειτουργήματος που επιτελούν οι άνθρωποι αυτοί που έχουν χάσει τη ζωή τους. Άρα, λοιπόν, χρειάζεται μια ιδιαίτερη μεγαλοψυχία, μια προσπάθεια, να αντιμετωπίσουμε τα λογικά και δίκαια αιτήματά τους.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε κύριε συνάδελφε για την τήρηση του χρόνου.

Συνεχίζουμε τον Εισηγητή της Μειοψηφίας, τον κύριο Γεώργιο Γαβρήλο.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Ευχαριστώ κύριε Πρόεδρε.

Κάποιες επισημάνσεις και ερωτήσεις προς τον κ. Πιτσιλή. Ακούστηκαν σημαντικά πράγματα από όλους τους φορείς ωστόσο μένουν και ερωτήματα.

Αυτοματοποιείται κατ’ αρχάς η σύνταξη και η υποβολή φορολογικής δήλωσης με αυτές τις διατάξεις που έρχονται ή ήδη υπάρχει αυτή η δυνατότητα έως σήμερα;

Γιατί επικοινωνιακά δίνεται μεγάλη σημασία σε αυτό, θα μπορούσε να μας απαντήσει ο κ. Πιτσιλής σε αυτό το ζήτημα. Ένα ακόμη θέμα έχει να κάνει με τον μερικό ή τον πλήρη έλεγχο εφόσον είναι οριστικοί. Αν ελέχθει κάτι δεν μπορεί ο μηχανισμός ο ελεγκτικός να επανέλθει. Ωστόσο, αν βρεθούν και νέα στοιχεία δεν μπορεί να γίνει αυτός ο έλεγχος;

Αυτό θέλαμε να μας απαντηθεί και από τον κ. Πιτσιλή, γιατί θα ήταν αδιανόητο να υπάρχουν νέα στοιχεία και να μην μπορεί να έρθει η φορολογική υπόθεση και να ελεγχθεί.

Επίσης, θα ήθελα να ρωτήσω τον κύριο Πιτσιλή αν έχουμε ποσοτικά στοιχεία ρυθμίσεων φορολογικών χρεών των τελευταίων 10 ετών και σε τι αφορά την ένταξη, την ολοκλήρωση και την απώλεια των ρυθμίσεων αυτών;

Αν έχουμε κάποια τέτοια στοιχεία να μας δοθούν, γιατί είχαμε και χθες ένα δελτίο τύπου για την πάταξη της φοροδιαφυγής. Αν μπορείτε να μας δώσετε εσείς ποσοτικά στοιχεία αν στις υποθέσεις που αναφέρονται εισπράττονται αυτά τα ποσά που αρχικώς βεβαιώνονται, αν όχι σε ποιο ποσοστό μειώνονται τα ποσά αυτά στη διεύθυνση επίλυσης διαφορών ΔΕΔ - ΑΑΔΕ, τις Επιτροπές Εξωδικαστικής Επίλυσης του Υπουργείου Οικονομικών και στα Διοικητικά Δικαστήρια. Αν έχουμε έτσι μια εικόνα, μια πραγματική αποτύπωση τελικά τι γίνεται με αυτά τα πρόστιμα ή παρουσιάζουμε έτσι πλασματικά μια εικόνα μόνο για επικοινωνία κάποια στιγμή και μετά ξεχνιέται αυτή η υπόθεση των στοιχείων και των προστίμων που τελικά μπορούν να εισπραχθούν από το ελληνικό δημόσιο.

Προς το προς τον κ. Κόλλια, του Οικονομικού Επιμελητηρίου, αν η επανένταξη σε μια σειρά από ρυθμίσεις χρεών με την υποχρέωση να καταβάλλει άμεσα ο φορολογούμενος τις δόσεις που δεν είχε πληρώσει, από τη στιγμή απώλειας της ρύθμισης, σας φαίνεται σήμερα ότι μπορεί να είναι εφικτή και βιώσιμη λύση;

Κατά πόσο οι εφαρμογές του MyData λειτουργούν ομαλά για την αγορά, να εικόνα έχετε;

Οι φορολογούμενοι θεωρείτε ότι έχουν ανάγκη μιας νέας ευκαιρίας ρύθμισης χρεών μέσω μιας νέας ευρείας ρύθμισης;

Προς τον κ. Παντελή την ίδια ερώτηση θα έθετα, κατά πόσο έχουν ανάγκη οι φορολογούμενοι μια νέα ευκαιρία ρύθμισης χρεών μέσω μιας ευρείας ρύθμισης και αν αυτή τη στιγμή με χαμένες ευκαιρίες ρύθμισης χρεών μπορεί να λειτουργήσει η αγορά και τι προβλήματα έχουν δημιουργηθεί με αυτές τις χαμένες ρυθμίσεις χρεών και τι θα μπορούσε ενδεχομένως να γίνει για να αντιμετωπίσουμε αυτό το πρόβλημα και για τους οφειλέτες, αλλά και για τα ταμεία του Ελληνικού Δημοσίου.

Αυτές τις ερωτήσεις ήθελα να κάνω, κύριε Πρόεδρε, σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε τον κ. Γαβρήλο. Συνεχίζουμε με τον Ειδικό Αγορητή της Κοινοβουλευτικής Ομάδας «ΠΑΣΟΚ-ΚΙΝΗΜΑ ΑΛΛΑΓΗΣ» τον κ. Παρασκευά Κουκουλόπουλο.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης),Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Τσιάρας Κωνσταντίνος, Γεροβασίλη Όλγα, Γιαννούλης Χρήστος, Καραμέρος Γεώργιος, Μάλαμα Κυριακή, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Σαρακιάτης Γεώργιος, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Μεταξάς Βασίλειος, Μανωλάκου Διαμάντω, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Τζανακόπουλος Δημήτριος, Βορύλλας Ανδρέας, Κόντης Ιωάννης, Χαλκιάς Αθανάσιος, Καζαμίας Αλέξανδρος και Καραγεωργοπούλου Ελένη.

**ΠΑΡΑΣΚΕΥΑΣ (Πάρις) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»:** Σας ευχαριστώ κύριε Πρόεδρε. Και εγώ από την πλευρά μου θέλω, να ευχαριστήσω πραγματικά ανεξάρτητα όλες και όλους που ανταποκρίθηκαν στην πρόσκλησή μας, διαμέσου του Προεδρείου και φυσικά της Επιτροπής.

Πραγματικά, ήταν πολύ ουσιαστική νομίζω η ενημέρωσή μας ειδικά για εμάς. Με βάση αυτά που είπαμε όλα τα κόμματα στην πρώτη συνεδρίαση, θα κάνω κάποια σχόλια με την ευκαιρία, με την παρουσία ανθρώπων που μεταφέρουν εδώ τον παλμό της αγοράς, με την «Ομπρέλα του Οικονομικού Επιμελητηρίου» και άλλων Επιμελητηρίων βέβαια, του Επαγγελματικού της ΓΣΕΒΕΕ και πάει λέγοντας.

Θα εξηγήσω λίγο αντίστροφα κύριε Πρόεδρε στην Ένωση Ελληνικών Τραπεζών, έχω να κάνω δύο ερωτήματα.

Το Πρώτο είναι καθαρά διευκρινιστικό. Κανένα από αυτά τα δάνεια που θίγει η διάταξη, δεν έχει πάει σε funs και από εκεί σε servicers και όλα τα υπόλοιπα;

Λόγο του ότι είναι εγγυημένα, αυτά έχουν παραμείνει όλα στις τράπεζες;

Για να ξέρουμε τι θα γίνει η τύχη τους, γιατί ακούσαμε με ενδιαφέρων αυτά που μας είπε η κυρία Απαλαγάκη, αλλά αυτό το ερώτημα είναι προς διευκρίνηση.

Το Δεύτερο ερώτημα είναι λίγο πιο ουσιαστικό. Είπε κάποια στιγμή τον ν.3869, προφανώς, έχει αντικατασταθεί κύριε Πρόεδρε, από άλλους νόμους, ο λεγόμενος νόμος Κατσέλη, πλην όμως, αυτή τη στιγμή από την άνοδο των Επιτοκίων της Ευρωπαϊκής Κεντρικής Τράπεζας, που έχει συμπαρασύρει τα Επιτόκια παντού, έχουμε ένα ζήτημα αύξησης δόσεων δεκάδων χιλιάδων ανθρώπων, που είχαν ρυθμίσει στα πλαίσια εκείνου του νόμου το δάνειο.

Υπάρχει κάποια σκέψη;

Υπάρχει κάποια μέριμνα από την πλευρά των τραπεζών;

Δεύτερον, με την Ομοσπονδία Αποστράτων ΠΟΑΣΥ εγώ προσωπικά, θέλω να ευχαριστήσω για την ενημέρωση και να πω ότι φαντάζομαι πως όλες οι πτέρυγες γνωρίζετε ότι δεν χρειάζεται να κάνουμε διαγωνισμό ευαισθησίας. Νομίζω, την ευαισθησία την έχουμε όλοι, πολύτιμη ενημέρωση και σημαντική παρέμβαση του κ. Πετραλιά.

Προφανώς, και εμείς ως κόμμα θα λάβουμε υπόψη συνολικά όλες τις παρατηρήσεις και θα επιμείνουμε έως το τέλος, να είναι πολύ καθαρό αυτό που θα ψηφιστεί και να ικανοποιεί την ουσία αυτών που τέθηκαν εδώ, και από τις δυο Ομοσπονδίες. Δεν έχω να κάνω κάποιο ερώτημα. Να ευχαριστήσω θέλω και την ΠΟΑΣΥ και την Ομοσπονδία που μάλιστα, είναι εδώ και με φυσική παρουσία.

Αφήνω στο τέλος την ΑΑΔΕ, για να ρωτήσω το ίδιο ερώτημα ουσιαστικά στον κ. Παντελή, στον κ. Χριστοφοράκη, στον κ. Μέγγουλη και πάει λέγοντας, θα πάω στο ερώτημα. Να κάνω καταρχάς, ένα σχόλιο και στον κ. Κόλλια φυσικά, ότι εμείς ουσιαστικά σε αυτό το νομοσχέδιο να διευκρινίσω κάτι κύριε Πρόεδρε, εδώ που είσαστε δυο- τρεις παρόντες απευθύνομαι, γιατί το δια ζώσης είναι λίγο διαφορετικό. Εγώ πιστεύω πρέπει, να αξιοποιήσουμε τη δυνατότητα ότι, εφόσον δεν έρχεται ως Κώδικας, ως άρθρο πρώτο, άρθρο μόνο που λέμε, οπότε δεν έχει δυνατότητα τροποποιήσεων. Αυτό έχει κάποιες αρνητικές πλευρές, αλλά από την άλλη έχει την θετική πλευρά, ότι μπορούμε να παρέμβουμε λίγο ευκολότερα.

Νομίζω, λοιπόν, ότι εδώ θέλω να πω, ότι εμείς θα αξιοποιήσουμε την μεριά σας και αν έχετε και επιπλέον προτάσεις σαν τα παραδείγματα που είπατε, γιατί μίλησα για 10, 15 περιπτώσεις παράλογων προστίμων, ακριβώς, αυτά που λέγατε με τις σακούλες, με το ένα, το άλλο, αυτά που ακούστηκαν νωρίτερα με τα 250 και 500 ευρώ. Είχα μιλήσει στην πρωτολογία και επιφυλάχθηκα μήπως δώσουν και μια μορφή τροπολογίας. Νομίζω πρέπει να βοηθήσει την Επιτροπή, εγώ θα έλεγα και από το Υπουργείου. Πιστεύω ότι μπορούμε όλοι μαζί να κλείσουμε ένα κομμάτι αυτού του παραλογισμού.

Επίσης, είναι δεδομένο ότι το ζήτημα των δόσεων, αλλά και των τόκων υπερημερίας που πρέπει να ακολουθήσουν στη μείωσή τους το βασικό πρόστιμο, που φτάνει μέχρι 50. Δηλαδή, είναι μια βασική θέση από την πλευρά μας, θα πάρει και μορφή τροπολογίας, όπως είπα στην αρχή.

Τα ερωτήματα που έχω είναι δύο.

Το ένα είναι πολύ ειδικό για το Οικονομικό Επιμελητήριο. Θα θέλαμε, κύριε Κόλλια, να μας δώσετε παραπάνω στοιχεία για την παράγραφο 2 του άρθρου 16. Επιχειρηματολογήσατε αρκετά για το πόσο, να πω ότι είναι άδικο που δεν αλλάζει. Πείτε μας, λίγα πράγματα για την ουσία, δηλαδή, τι αφορά η παράγραφος 2, του άρθρου 16.

Το άλλο είναι ένα γενικότερο ερώτημα στη συνέχεια αυτού, που είπε ο συνάδελφος, ο προλαλήσας. Γενικότερα, δώστε μας μία αίσθηση, δεν θα αλλάξουμε θέμα, που βρίσκεται η ιστορία του MyDATA, γιατί υπάρχει και απειλή προστίμου κ.λπ..

Νομίζω ότι είναι μια καλή ευκαιρία για την Επιτροπή να έχει, έτσι, με έναν λακωνικό τρόπο, μια ενημέρωση που βρίσκεται όλη αυτή η ιστορία. Γιατί, ναι, την ψηφιοποίηση την θέλουμε όλοι, αλλά το ζήτημα των προθεσμιών που υποβάλλατε, κύριε Πρόεδρε, νομίζω ότι μας άγγιξε όλους. Εγώ θα έλεγα το εξής, ας μετράτε το τετράμηνο από την ώρα που ο τελευταίος φορέας, από αυτούς που είπατε, μέχρι να θεσπιστούν οι κυρώσεις. Προφανώς, όλους μας βρίσκουν σύμφωνους αυτές οι λογικές. Θα πάμε τον Δεκέμβρη, το ξέρω αυτό, κύριε Πρόεδρε. Τι να πω τώρα, σε αυτό το πράγμα πρέπει να μπει ένα τέλος. Πραγματικά, νομίζω ότι μας άγγιξε όλους αυτό το ζήτημα.

Τελειώνω με την ΑΑΔΕ, με δύο ερωτήματα.

Το ένα, το είχαμε θέσει κ. Πρόεδρε, θυμάστε και στην τοποθέτησή μας, εμφαντικά, είχαμε πάρει μια απάντηση από τον κ. Θεοχάρη. Υπάρχει ένα μεγάλο κομμάτι του πληθυσμού που περιγράφεται με τη φράση «ψηφιακό χάσμα». Δηλαδή, δεν έχει τη δυνατότητα πρόσβασης, αυτό το κομμάτι που κατά τεκμήριο είναι και χαμηλού εισοδήματος, κατά κανόνα, λόγω ηλικίας ή χαμηλών δεξιοτήτων κ.λπ. το υποχρεώνουμε να πάει σε υπηρεσίες επί πληρωμή. Δεν θα έπρεπε να λειτουργεί ένα Help desk;

Δοθήκαν κάποιες απαντήσεις από τον κ. Υπουργό, θα ήθελα να ακούσω και από την ΑΑΔΕ, που προΐστανται όλων των ΔΟΥ και το ίδιο ισχύει και για τους μισθωτούς και συνταξιούχους για τη διαδικασία διόρθωσης. Δηλαδή, μην έχουμε τέτοια υπεραισιοδοξία, ότι όλοι θα κάτσουν να δουν τι έχει, τι δεν έχει δήλωσή τους και δεν θα αιφνιδιαστούν από κάποιες τυχόν παραλείψεις, λάθη και θα τρέχουν και δεν προλαβαίνουν, θα έχουν χάσει τις προθεσμίες. Πρέπει να το δούμε λιγάκι αυτό, με ποιον τρόπο θα βοηθηθεί όλος αυτός ο κόσμος, για να μην έχουμε πισωγυρίσματα.

Το τελευταίο ερώτημα, το βασικό, κύριε Πρόεδρε, το οποίο εσείς το ξέρετε, το είχα πει ήδη, ζητώντας να έρθει ο κ. Πιτσιλής, αυτοπροσώπως. Είναι εντυπωσιακά τα στοιχεία που έχουμε στη διάθεσή μας για τον όγκο του αριθμού των οφειλετών και τον όγκο της οφειλής ανά κατηγορία ποσού. Δηλαδή, τα μικρά ποσά, τελικά, συρρικνώνονται, ο κόσμος ανταποκρίνεται, προσαρμόζεται, ακόμα και για το 5.000 έως 10.000, δεν έχουμε κάποια έκρηξη, παραμένει περίπου στα ίδια. Ενώ, από κει και πάνω και ιδιαίτερα πάνω από τους 100.000 και πολύ περισσότερο το 1.000.000, έχουμε μια φοβερή κλιμάκωση στην αύξηση των οφειλετών και στον όγκο οφειλής και θα θέλαμε κάποια στοιχεία. Δεν ζητάω τα ονόματα και αριθμούς, δεν θέλουμε να κάνουμε καμία καταγγελία. Θέλουμε στοιχεία, αλλά και μια αιτιολογική βάση για ποιο λόγο έχουμε αυτή την εξέλιξη. Δεν μιλάω για τα παλιά πρακτικά που είναι ανείσπρακτα, μιλάω για αυτά που προστίθενται κάθε χρόνο.

Ποιες και πόσες είναι αυτές οι μεγάλες οφειλές, που προστίθενται διαρκώς και μετά από 1,2,3,5 χρόνια ονομάζονται «ανεπίδεκτες» και για ποιους λόγους και τι μπορούμε να κάνουμε;

Αυτό έχει να κάνει με το ένα τεράστιο ζήτημα. Να βλέπεις το κόσμο των μικρών οφειλών να προσαρμόζεται προφανώς με μεγάλο κόπο και να βλέπουν μεγάλες οφειλές να συνεχίζουν αμέριμνες την πορεία τους. Δεν κατηγορώ κανένα, δεν κάνω καμμιά καταγγελία, απλά, στοιχεία θέλουμε για να βοηθήσουμε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε κύριε συνάδελφε. Το λόγο έχει ο Ειδικός Αγορητής της Κ.Ο. του Κ.Κ.Ε. κύριος Χρήστος Τσοκάνης

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. του Κ.Κ.Ε.):** Ευχαριστώ κ. Πρόεδρε.  Κύριε πρόεδρε, δεν έχουμε κάποιο ερώτημα να υποβάλλουμε, απλά, δυο τρεις επισημάνσεις και θα είμαι πολύ σύντομος. Απευθύνομαι σε όλους και στον κύριο Υπουργό, ακόμα και σε εσάς τον ίδιο. Αν σας ερχόταν μια ειδοποίηση από κέντρο πολεοδομίας, από ένα δασαρχείο, από ένα δήμο ή μια περιφέρεια, είστε σίγουροι ότι μόνοι σας θα καταφέρνατε να λύσετε, να απαντήσετε και να δώσετε τις πληροφορίες που σας ζητάει ή θα απευθυνόσασταν σε κάποιον ο οποίος έχει μια εμπειρία, είναι αρμόδιος και θα πάρει και μια ευθύνη γιατί γνωρίζει το αντικείμενο;

Έτσι γίνεται, για να μην υπάρχει αυτό το παραμύθι της ψηφιοποίησης και των ειδοποιήσεων με τα email. Έτσι γίνεται και με όλη αυτή τη διαδικασία που έχετε υποβάλει στους φορολογούμενους, οι οποίοι τρέχουν στην κυριολεξία πανικόβλητοι, μη γνωρίζοντας, τι σημαίνει κάθε ειδοποίηση είτε αγνοούν είτε φοβούνται είτε δεν μπορούν να ερμηνεύσουν. Άρα, που θα τρέξουν; Θα τρέξουν σε ιδιωτικά κέντρα να πληρώσουν λογιστές - φοροτεχνικούς προκειμένου να διεκπεραιώσουν, να μάθουν, να ενημερωθούν για ζητήματα που μέχρι σήμερα μπορούσαν να τα μάθαιναν δωρεάν μέσα από τις λειτουργίες των ΔΟΥ. Άρα στην ουσία τι έχουμε; Την ιδιωτικοποίηση και την επί πληρωμή πληροφόρηση υπηρεσιών για όλους τους φορολογούμενους.

Δεύτερον, θα ήθελα μια εξήγηση στο εξής. Ενώ την Παρασκευή είχε προγραμματιστεί εδώ και πολύ μεγάλο χρονικό διάστημα μια κινητοποίηση της ΕΦΕΕΑ με συμμετοχή 20 Ενώσεων από όλη την Ελλάδα και της ΠΟΦΕΕ, γιατί, δεν έγινε δεκτή αντιπροσωπεία από το Υπουργείο Οικονομικών που ήθελε να βάλει τα ζητήματα, τα προβλήματα του κλάδου και όλα αυτά που όλοι οι περισσότεροι αναφέρουν; Συνδέεται με το μπάχαλο των φορολογικών δηλώσεων είτε με την προστιμολαγνεία είτε με τα MyData κλπ.

Τρίτον, είναι πολύ σημαντικό για εμάς και επιβεβαιώνεται και από την εξέλιξη της συζήτησης, η ανάγκη να είχε καλεστεί εκπρόσωπος και από την Πανελλήνια Ομοσπονδία Ενώσεων Στρατιωτικών, γιατί, ακριβώς, είναι μεγάλο το ζήτημα και το κενό που είχε δημιουργηθεί – το έβαλε πολύ σωστά ο εκπρόσωπος ο κ. Τσαγκαράκης - και νομίζω ότι πρέπει να μας απασχολήσει ο λόγος που δεν υπήρχε τέτοια πρόσκληση. Νομίζω, ότι θα έπρεπε να γίνει μια αναφορά γιατί είναι πολύ σημαντικό το ζήτημα. Θα το ξανά θέσουμε και στην επόμενη συζήτηση για την ανάγκη παράτασης του χρόνου και για τη διασύνδεση του POS των ταμειακών μηχανών, γιατί στην κυριολεξία στην αγορά επικρατεί ένα μπάχαλο.

Ξέρετε πώς λειτουργεί σήμερα ένας μικρός αυτοαπασχολούμενος; Να σας γυρίσω στις γειτονιές να το δείτε; Είναι τυλιγμένος με τις κουλούρες των ταμειακών μηχανών και το POS, έχει το ένα τηλέφωνο στο σταθερό και το άλλο στο κινητό, διώχνει πελάτες και κάτω από την αγωνία του να μην πληρώσει πρόστιμο για το αν διαβιβάστηκε στο e-send, αν συνδέθηκαν ή δεν αποσυνδέθηκαν αν έχουν συνδεθεί λόγω των αναβαθμίσεων ταμειακής και POS, αν εστάλη ένα τιμολόγιο ή δεν εστάλη, αν ειδοποίησε έγκαιρα το λογιστή ή δεν το ειδοποίησε, καταλαβαίνετε, τι μπάχαλο και τι αγωνία υπάρχει στους μικρούς αυτοαπασχολούμενους. Αυτά κύριε Πρόεδρε και ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εγώ σας ευχαριστώ κύριε συνάδελφε, αλλά, επειδή το επαναλάβατε δεύτερη φορά, προτείνατε και τους δύο φορείς. Και την Πανελλήνια Ομοσπονδία Απόστρατων Στρατιωτικών και την Πανελλήνια Ομοσπονδία Ενώσεων Στρατιωτικών και όπως σας είπα προηγουμένως, οι προτάσεις ήταν 28 και έπρεπε να καλέσουμε μέχρι 10. Καλέσαμε τελικά 18 και όταν σας προτάθηκε ποιον από τους δύο θέλετε να έρθει στην Επιτροπή, είπατε τον πρώτο φορέα. Ερωτηθήκατε και είπατε για τον πρώτο.

Συνεχίζουμε με τον Ειδικό Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ», τον κύριο Στυλιανό Φωτόπουλο.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ πολύ, κύριε Πρόεδρε. Να ευχαριστήσω και εγώ με τη σειρά μου τους φορείς που ανταποκρίθηκαν στο κάλεσμα της Επιτροπής να είναι σήμερα κοντά μας, είτε διά ζώσης είτε διαδικτυακά. Δεν θα κάνω τοποθέτηση εγώ, τις τοποθετήσεις μου τις κάνω στις άλλες Επιτροπές, θα κάνω ερωτήσεις για να εκμεταλλευτώ τη παρουσία των φορέων.

Ξεκινάω με τον Διοικητή της ΑΑΔΕ, τον κ. Πιτσιλή. Κύριε Πιτσιλή, σχετικά με το αν έχετε την πρόθεση να δημιουργήσετε αυτοματοποιημένα μηνύματα στις περιπτώσεις μεταβολής των βεβαιώσεων αποδοχών, γιατί τα προηγούμενα χρόνια βλέπαμε και είχαμε το φαινόμενο να αλλάζουν οι ασφαλιστικοί φορείς ή και επιχειρήσεις ιδιωτικές τις βεβαιώσεις αποδοχών των φορολογουμένων, οι φορολογούμενοι να έχουν υποβάλει ήδη τη δήλωσή τους και μετά να έρχονται να τις υποβάλλουν με πρόστιμο.

Δεύτερη ερώτηση, αν σκοπεύετε να φτιάξετε πάλι αυτοματοποιημένο μήνυμα και όχι μια διαδικασία, όπως εφαρμόζεται μέχρι τώρα, η οποία να ενημερώνει τις επιχειρήσεις σχετικά με τη μη αποστολή στο e-send. Περιττό να σας πω, ότι έχουμε πάρα πολλά προβλήματα, τα οποία επισύρουν και μεγάλα πρόστιμα.

Ερώτηση τρίτη, προς τον κ. Πιτσιλή, αν σκοπεύετε να βγάλετε απόφαση σχετικά με την διακοπή εργασιών με βάση το πραγματικό χρόνο και όχι με βάση την ανακοίνωση του ΓΕΜΗ και τέταρτη ερώτηση, πάλι για τον κ. Πιτσιλή, τι γίνεται με τα αιτήματα, τα οποία χρονίζουν μέσα στο σύστημα, μέσα στο Taxisnet.  Και δεν μιλάω για το τελευταίο καιρό, που έχουμε δει μια τεράστια αλλαγή και μια ανταπόκριση των ΔΟΥ, την οποία δεν την είχαμε δει το προηγούμενο χρόνο, να μην σας αναφέρω συγκεκριμένες ΔΟΥ, όπως η Α’ Αθηνών, η ΔΟΥ ΙΒ’, των οποίων αιτήματα υπάρχουν ακόμα και πάνω από ένα χρόνο.

Έρχομαι τώρα στους συναδέλφους, τον κ. Χριστοφοράκη, τον κ. Παντελή και τον κ. Κόλλια, όποιος θέλει ας απαντήσει, το πρώτο ερώτημα είναι, πώς θα βλέπατε να είναι διαφορετικός ο χρόνος υποβολής των δηλώσεων από τους ίδιους τους φορολογούμενους και ο χρόνος υποβολής δηλώσεων με βάση τους κωδικούς λογιστή, δηλαδή, αν θα μπορούσε ο κλάδος να ανταποκριθεί σε αυτό το οποίο λέω, να παρατείνεται ο χρόνος όταν γίνεται με βάση τους κωδικούς λογιστή.

Το δεύτερο, όσον αφορά την ασθένεια του λογιστή, το αναφέρατε και εσείς, κύριε Χριστοφοράκη, θα θέλαμε περισσότερες διευκρινήσεις.

Το τρίτο, αυτό αφορά τον κ. Κόλλια και το Οικονομικό Επιμελητήριο, όσον αφορά τον νόμο για τη δέουσα επιμέλεια, αν είσαστε σε θέση να ανταποκριθείτε ώστε εσείς να εξετάζετε και να επιβάλετε τις ανάλογες κυρώσεις στους οικονομολόγους φοροτεχνικούς.

Μια ερώτηση, η οποία αφορά κυρίως το Επαγγελματικό Επιμελητήριο, άρα, τον εκπρόσωπό του εδώ τον κ. Παντελή, ποια είναι η εικόνα την οποία έχετε από τα μέλη σας σχετικά με τη διασύνδεση των φορολογικών ταμειακών μηχανών και τα POS και αν θα τα καταφέρουν οι τεχνικοί να ανταποκριθούν μέχρι τέλος του μήνα.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει η κυρία Αχτσιόγλου.

**ΕΥΤΥΧΙΑ (ΕΦΗ) ΑΧΤΣΙΟΓΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ):** Ευχαριστούμε πολύ για την τοποθέτηση όλων των φορέων. Από τη δική μου πλευρά, θα ήθελα ένα βασικό σχόλιο, ότι εδώ έχουμε να κάνουμε με μια νομοθέτηση, η οποία προσπαθεί να αντιμετωπίσει κάποια επιμέρους ζητήματα, διαδικαστικά κυρίως, ωστόσο δεν ακουμπά το πυρήνα του προβλήματος. Το κεντρικό πρόβλημα, που γνωρίζουμε όλοι και γνωρίζουν και οι παράγοντες της αγοράς, αφορά το διαρκώς διογκούμενο ιδιωτικό χρέος προς το δημόσιο και την εφορία και τα ασφαλιστικά ταμεία. Και εδώ το ζήτημα αυτό γίνεται ακόμη πιο επιβαρυντικό, το έχουμε συζητήσει πάρα πολλές φορές, με τη νέα κατάσταση και τη κρίση του κόστους ζωής, δηλαδή, με το τεράστιο πρόβλημα της συμπίεσης των εισοδημάτων.

Σε αυτό το νομοσχέδιο, δεν βλέπουμε και θα ήθελα και τη γνώμη των φορέων επ’ αυτού, κυρίως της ΕΣΕΕ που εκπροσωπεί και τις μικρομεσαίες επιχειρήσεις, δεν βλέπουμε μια ολιστική αντιμετώπιση αυτού του πυρήνα του προβλήματος, βλέπουμε μικροδιευθετήσεις, που μπορεί κάποιους να τους ευνοήσουν, για παράδειγμα, όσους απώλεσαν τη ρύθμιση και ενδεχομένως να έχουν τη δυνατότητα πώς άραγε θα έχουν χρηματικό απόθεμα για να επανενταχθούν σε μια ρύθμιση, είναι ερώτημα σήμερα, αλλά ωστόσο δεν βλέπουμε μια πυρηνική, μια κεντρική επιλογή μιας ολιστικής αντιμετώπισης του προβλήματος του ιδιωτικού χρέους.

Εδώ, θα ήθελα, αν θα μπορούσε να γίνει ένα σχόλιο, κυρίως από τους φορείς της αγοράς, εάν θα ήταν υπέρ μιας τέτοιας πιο ολιστικής αντιμετώπισης του προβλήματος, μια ρύθμιση, δηλαδή, στην οποία θα μπορούν να ενταχθούν, προφανώς με κάποια κριτήρια, οι επαγγελματίες και οι μικρές επιχειρήσεις, που να υπάρχει προφανώς ένα κούρεμα, να υπάρχει ένας μακροπρόθεσμος σχεδιασμός, για να μπορέσουν να απαλλαγούν από αυτό το βάρος, το οποίο διαρκώς δυσκολεύει και τη δικιά τους εξέλιξη και την αναπτυξιακή δυναμική, τελικά υπονομεύει τις οικονομίες συνολικά.

Θα ήθελα, επίσης, ένα σχόλιο από τον κ. Μέγγουλη, σε ότι αφορά τα άρθρα 92 και 93, εκεί βλέπουμε, στα άρθρα αυτά, δύο φοροελαφρύνσεις, δύο καταργήσεις φόρων, που αφορούν τη κατάργηση του φόρου στο δανεισμό μετοχών εισηγμένων στο Χρηματιστήριο εταιρειών που πραγματοποιείται εξωχρηματιστηριακά και την απαλλαγή από φόρο εισοδήματος για τόκους από προϊόντα δανεισμού τίτλων της αγοράς παραγώγων του Χρηματιστηρίου Αθηνών.

Είναι προφανές ότι και οι δύο φορoελαφρύνσεις αυτές, αφορούν πολύ μεγάλα εισοδήματα και πολύ μεγάλες επιχειρήσεις. Πώς το κρίνει αυτό η ΕΣΕΕ και αν θεωρεί ότι θα μπορούσαν να υπάρξουν αντίστοιχες ή άλλες προβλέψεις, οι οποίες να διευκολύνουν την κατάσταση κυρίως για τις μικρές επιχειρήσεις, που αντιμετωπίζουν και το μεγαλύτερο πρόβλημα αυτή τη στιγμή, που είναι μία μέγγενη θα την χαρακτήριζα, έλλειψης ρευστότητας αποκλεισμό από τον τραπεζικό δανεισμό και συσσώρευσης χρεών, τα τελευταία χρόνια. Από την πανδημία και μετά ιδίως, που έχει γίνει μείζον το ζήτημα.

Κλείνω με μία ερώτηση, ενδεχομένως στον κύριο Πιτσιλή αν μπορεί να δώσει κάποια απάντηση, επαναλαμβάνοντας ουσιαστικά υπογραμμίζοντας, αυτό που είπε και προηγουμένως Βουλευτής αν έχει κάποια εικόνα πώς εξελίσσεται η κατάσταση της διασύνδεσης των POS με τις ταμειακές μηχανές στους επαγγελματίες. Γιατί διαρκώς, φτάνουν σε εμάς από τους επαγγελματίες, μια έντονη δυσφορία, αναφορικά με τη δυνατότητά τους να πραγματοποιήσουν αυτή την απαίτηση που έχει τεθεί από το Υπουργείο Οικονομικών και μια τεράστια δυσκολία, που τους δημιουργεί στην καθημερινή λειτουργία τους και στον κύκλο εργασιών τους. Αυτά και τα υπόλοιπα στις επόμενες Επιτροπές. Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής ):** Ευχαριστούμε κυρία συνάδελφε. Τώρα θα δώσω το λόγο στην κυρία Απαλαγάκη.

**ΧΑΡΙΚΛΕΙΑ ΑΠΑΛΑΓΑΚΗ (ACTING Γενική Διευθύντρια Ελληνική Ένωση Tραπεζών):** Ευχαριστώ πολύ κύριε Πρόεδρε. Έλαβα δύο ερωτήσεις από τον κύριο Κουκουλόπουλο. Τον ευχαριστώ, γιατί πραγματικά πρέπει να διευκρινιστεί η πρώτη ερώτηση. Κύριε Κουκουλόπουλε, ο νόμος 4649 «Ηρακλής» που προβλέπει τη μεταβίβαση μέσω τίτλων ποιήσεων, εξαιρεί από τη μεταβίβαση αυτή τα εγγυημένα του Ελληνικού Δημόσιου.

Ομοίως και νόμος 4354 που προβλέπει τη μεταβίβαση μεμονωμένων δανείων τα εξαιρεί, άρα δεν υπάρχει περίπτωση αυτά να ανήκουν κατά κυριότητα εγγυημένα του Δημόσιου σε κάποιο Funds και τον πρόσθετο λόγο ότι έχουν και καλύτερη πιστοληπτική αξιολόγηση, άρα ο φυσικός τους χώρος είναι οι τράπεζες.

Εχω, επίσης, απάντηση και στη δεύτερη ερώτηση σας. Άνθρωποι, οι οποίοι έχουν υπαχθεί στο νόμο Κατσέλη και εξυπηρετούν κανονικά τις οφειλές τους, μετά από ένα δύο χρόνια χαρακτηρίζονται για το ποσό της ρύθμισης ως ενήμεροι δανειολήπτες. Θα πρέπει επομένως, να γνωρίζετε ότι οι ενήμεροι αυτοί δανειολήπτες, είχαν δύο πλεονεκτήματα από τις τράπεζες και οι του νόμου Κατσέλη.

Το πρώτο πλεονέκτημα, είναι ότι αν ανήκουν σε μια χαμηλότερη εισοδηματική τάξη είναι όπως λέμε ευάλωτοι δανειολήπτες, μπορούν να λαμβάνουν επιδότηση του επιτοκίου, το 50% του επιτοκίου, με χρήματα που έχουν διαθέσει οι τέσσερις Συστημικές Τράπεζες. Ομοίως, εάν είναι ενήμεροι οφειλέτες έχουν το πλεονέκτημα του Cap του επιτοκίου. Οι τράπεζες για 19 δις δάνεια ή 442 χιλιάδες δανειοληπτών, κλείδωσαν το επιτόκιο στο ύψος που είχε το Μάρτιο του 2023 και έτσι, απέφυγαν όλες τις επόμενες αυξήσεις των επιτοκίων. Ως εκ τούτου, οι συγκεκριμένοι δανειολήπτες έχουν ακριβώς την ίδια μεταχείριση όπως και όλοι οι άλλοι.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής ):** Σας ευχαριστούμε κυρία Απαλαγάκη, για τη συμμετοχή σας στην Επιτροπή μας. Το λόγο έχει ο κύριος Βορύλλας.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»):** Ευχαριστώ κύριε Πρόεδρε. Ευχαριστώ με τη σειρά μου όλους τους φορείς για την ενημέρωση. Ξεκινάω με τον Διοικητή της ΑΑΔΕ κύριο Πιτσιλή και τον Πρόεδρο του Οικονομικού Επιμελητήριου Ελλάδος, τον κύριο Κόλλια. Το κόμμα μας, υποστηρίζει την προσθήκη νέου άρθρου, το 9Α με το οποίο θεσμικοί φορείς όπως το Οικονομικό Επιμελητήριο Ελλάδος, οι Δικηγορικοί σύλλογοι και Ενώσεις Λογιστών - Φοροτεχνικών, να μπορούν να αιτούνται προς τον Διοικητή της ΑΑΔΕ την έκδοση ερμηνευτικών εγκυκλίων και οδηγιών, για την εφαρμογή της φορολογικής νομοθεσίας.

Σχετικά με τα άρθρα 87 έως 91 περί ρυθμίσεων, η πρόταση του κόμματός μας είναι η επανένταξη όλων των οφειλετών των ρυθμίσεων που χάθηκαν σε μια νέα ρύθμιση των 120 δόσεων που θα περιλαμβάνει και τυχόν νέα χρέη που δημιουργήθηκαν μέχρι 31/12/2023. Συμφωνείτε με τις δύο παραπάνω προτάσεις του κόμματός μας;

Και για τον κύριο Χριστοφοράκη, Γενικό Γραμματέα Πανελλήνιας Ομοσπονδίας Φοροτεχνικών και τον κ. Παντελή, Οικονομικό Επόπτη Επαγγελματικού Επιμελητηρίου Αθηνών, σχετικά με τα άρθρα 87 έως 91 περί ρυθμίσεων. Σύμφωνα με εκτιμήσεις στο ΥΠΕΘΟ περίπου 230.000 ρυθμίσεις χάθηκαν λόγω του αυστηρού πλαισίου που υπάρχει αυτή τη στιγμή. Θα μπορούν οι οφειλέτες χρησιμοποιώντας την ταυτότητα ρυθμιζόμενης οφειλής της κάθε χαμένης ρύθμισης να πληρώσουν χωρίς τεχνικά προβλήματα; Μήπως κάποιοι αριθμοί από χαμένες ρυθμίσεις έχουν σβήσει και δεν είναι εφικτή η πληρωμή τους με την ταυτότητα οφειλής.

Ευχαριστώ πάρα πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε.

Το λόγο έχει ο κ. Χαλκιάς.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):**  Θα ήθελα και εγώ από τη μεριά μου να ευχαριστήσω πάρα πολύ όλους τους φορείς που ήρθαν και μας ενημέρωσαν. Είναι πολύ σημαντικά όλα όσα ακούστηκαν από τους φορείς τα οποία θα πρέπει να λάβουμε σοβαρά υπόψη μας.

Δεν έχω κάποιο ερώτημα με κάλυψαν οι συνάδελφοι μου και οι τοποθετήσεις των φορέων. Το μόνο που θα προσθέσω είναι αυτά που ανέφερε ο κ. Τσουκαράκης και είναι πάρα πολύ σημαντικά και θα πρέπει να το λάβουμε υπόψη μας.

Σας ευχαριστώ .

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε.

Το λόγο έχει η κυρία Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Σας ευχαριστώ πολύ.

Ευχαριστούμε όλους τους φορείς για τις τοποθετήσεις τους και για τη φυσική τους παρουσία όσοι βρίσκεστε εδώ.

Έχω τα εξής, που είναι ερωτήσεις και μία μικρή τοποθέτηση για την οποία ενδεχομένως και ο Υπουργός να μας απαντήσει. Γιατί ισχύει η διάταξη του άρθρου 75, που είναι η διάταξη 1-και εδώ θα χρειαστεί και μια νομοτεχνική βελτίωση από εσάς, γιατί δεν υπάρχει αριθμός 1 στο σχέδιο νόμου- υπάρχει α, β, γ, δ που είναι τα εδάφια, δεν υπάρχει όμως αριθμός 1 ενώ ακολουθεί 2, 3, 4, 5, 6 και τα λοιπά.

Το άρθρο 75, λοιπόν, μας λέει ότι «τα πρόστιμα που οφείλονται δυνάμει του παρόντος μειώνονται αν ο φορολογούμενος αποδεχθεί την κύρια οφειλή του κατά ποσοστά, τα οποία διαμορφώνονται ανάλογα». Συνεπώς, πρόκειται για μια διάταξη ευεργετική για τους πολίτες. Πλην, όμως κατ’ εξαίρεση, στην ακροτελεύτια διάταξη που αφορά στην έναρξη ισχύος του παρόντος σχεδίου νόμου μας λέτε ότι «αυτή η συγκεκριμένη διάταξη και μόνο θα ισχύει από 1η Οκτωβρίου 2024». Μπορούμε να έχουμε μια εξήγηση από τον κ. Πιτσιλή, και αν όχι από τον κύριο Πιτσιλή, από τον κ. Θεοχάρη γιατί υπάρχει αυτού του είδους η εξαίρεση;

Το δεύτερο που θέλω να πω και να σχολιάσω είναι σε σχέση με τις ορθές παρατηρήσεις του κυρίου Γερακαράκου και του κυρίου του κυρίου Τσουκαράκη, να επισημάνω κάτι το οποίο θεωρώ ότι θα όφειλε ο Υπουργός να αναφέρει- πλην όμως δεν νομίζω ότι θα το αναφέρει γιατί δεν είναι ευνοϊκό και καλό για την Κυβέρνηση που υπηρετεί και αφορά όμως όλους εμάς- είναι η γνωμοδότηση της μείζονος Ολομέλειας του Ελεγκτικού Συνεδρίου αναφορικά με την εισαγόμενη διάταξη του άρθρου 105 που ζητήθηκε στο πλαίσιο ανάλυσης έκθεσης συνεπειών ρύθμισης της εν λόγω διάταξης. Λένε, λοιπόν, οι δικαστές του Ελεγκτικού Συνεδρίου και λένε σε επίρρωση όσων παρατηρήσεων έγιναν από τους φορείς, από τους εκπροσώπους των φορέων. «Το δικαστήριο παρατηρεί με ανησυχία την εντεινόμενη τάση του συνταξιοδοτικού νομοθέτη να θεσπίζει διατάξεις με τρόπο αποσπασματικό και συγκυριακό χωρίς διαχρονική συνεκτικότητα μεταξύ τους. Η πρακτική αυτή δεν συνάδει με τις αρχές της καλής νομοθέτησης- άρθρα 58 και 59 του ν. 4622/2020- ούτε διασφαλίζει την τήρηση στο συνταξιοδοτικό δίκαιο αρχών του κράτους δικαίου ως η ισότητα μεταχείρισης όμοιων περιπτώσεων ή η αναλογικότητα του θεσπιζομένου μέτρου προς τον επιδιωκόμενο από αυτό σκοπό».

Νομίζω ότι οι δικαστές του Ελεγκτικού Συνεδρίου έχουν απαντήσει, ήδη, στις ορθές παρατηρήσεις, γιατί δεν συγκαταλέγεται, για παράδειγμα, ο έγγαμος και η διάταξη αφορά μόνο τον άγαμο και όλα τα υπόλοιπα και καλό θα ήταν το Υπουργείο να το λάβει υπόψη του και να τροποποιήσει σχετικά την εν λόγω διάταξη του άρθρου 105, ώστε να είναι πιο δίκαιη, πιο ορθή και να την εντάξει σε μια συνολική αντιμετώπιση του συνταξιοδοτικού δικαίου.

Θα ήθελα να κάνω μία τρίτη αναφορά, στην πρόσφατη συνέντευξη τύπου της Ένωσης Φοροτεχνικών Ελευθέρων Επαγγελματιών, που δόθηκε σε συνέχεια της κινητοποίησής τους στις 11 Απριλίου, ακριβώς με γνώμονα και με αναφορά στο εν λόγω νομοσχέδιο, που επισημαίνουν οι σχετικοί επαγγελματίες ότι υπάρχει μία εντατικοποίηση ακραία, σε σχέση με τις εργασίες που υπηρετούν, αμέτρητες πλατφόρμες που προστίθενται καθημερινά, μια βίαιη ψηφιοποίηση, πως σηματοδοτούν τον κίνδυνο να κλείσει μεγάλος αριθμός λογιστικών γραφείων, διότι δεν είναι δυνατό να ανταπεξέλθουν.

Είναι απορίας άξιον πως ο κ. Χριστοφοράκης ως Γενικός Γραμματέας της Πανελλήνιας Ομοσπονδίας Φοροτεχνικών Ελευθέρων Επαγγελματιών (ΠΟΦΕΕ), δεν τοποθετήθηκε σε σχέση με τα μείζονα προβλήματα του κλάδου και δεν έθιξε το σύστημα MyData. Άπαντες, σχεδόν, οι εκπρόσωποι των λογιστών και ελευθέρων επαγγελματιών φοροτεχνικών, λένε πως η λογική MyData, στην κυριολεξία, μηδενίζει την αξιοπρέπειά τους και θα οδηγήσει τις εταιρείες λογισμικού σε μη βιώσιμες πλέον και τους ίδιους τους λογιστές στην απελπισία και στο κλείσιμο των γραφείων τους.

Διότι τα MyData, αντί να είναι μια εφαρμογή βοηθητική προς τους λογιστές -είναι δικά τους λόγια από τη συνέντευξη τύπου- τις επιχειρήσεις και το δημόσιο, καταργεί στην πράξη αυτό που λέτε εσείς οι ελεύθεροι επαγγελματίες λογιστές, φοροτεχνικοί, λογιστική επιστήμη. Αντί να έρχεται, δηλαδή, μια πλατφόρμα να υπηρετεί την λογιστική επιστήμη, έρχεται και η λογιστική επιστήμη προσπαθεί να προσαρμοστεί σε μία κακή πλατφόρμα, από την οποία εξαρτάται η φορολόγηση των πολιτών.

Συνεπώς, υπάρχουν συγκεκριμένες ενστάσεις, όπως, επίσης, κραυγαλέα είναι η διάταξη που αφορά την υποχρέωση των λογιστών να πρέπει να ανακαλύπτουν φορολογούμενους που εμπλέκονται σε αδιαφανείς φορολογικές πράξεις, κάνοντας έρευνα σε ένα απροσδιόριστο φάσμα και να ξεχωρίζουν αν οι φορολογικές πράξεις υποκρύπτουν ποινικά αδικήματα. Πώς το σχολιάζεται αυτό κύριε Χριστοφοράκη; Το θεωρείτε λογικό να συμβαίνει; Είναι δυνατόν οι φοροτεχνικοί να γνωρίζουν αν ένας φορολογούμενος έχει αδήλωτα εισοδήματα, που σε κάποιες περιπτώσεις δεν είναι μόνο δική του υπαιτιότητα. Μπορεί να είναι ανασφάλιστος ή υποασφαλισμένος εργαζόμενος ή ακόμα να έχει και μία εμπλοκή σε αδικήματα του κοινού ποινικού δικαίου και δεν το ξέρει ακόμα.

Πρόκειται για παρατηρήσεις, που δόθηκαν στη δημοσιότητα, εξαιτίας της συνέντευξης τύπου των σχετικών επαγγελματιών, που δυστυχώς θα επιμείνω και εγώ, στο ότι δεν κλήθηκαν στην Επιτροπή, ενώ προτάθηκε η συγκεκριμένη Ένωση και που νομίζω ότι αφιέρωσα λίγο χρόνο -σας ευχαριστώ και για την ανοχή, κύριε Πρόεδρε- για να εμφανίσω τις αιτιάσεις τους.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Ευχαριστούμε κύρια συνάδελφε. Θα δώσω τώρα το λόγο στον Υφυπουργό Εθνικής Οικονομίας και Οικονομικών, τον κ. Θεοχάρη Θεοχάρη.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ(Υφυπουργός Εθνικής Οικονομίας και Οικονομικών):** Μια ερώτηση θέλω να κάνω, προς τον κ. Παντελή, γιατί έθεσε ένα θέμα, το οποίο, ενδεχομένως, να έχει ενδιαφέρον και θέλω να μας το εξηγήσει περισσότερο. Είπατε πως το αναλογικό πρόστιμο, που κανονικά επιβάλλεται μετά από πράξη διορθωτικού προσδιορισμού του φόρου, συνεπώς μετά από έλεγχο, ενδέχεται -έχετε εις γνώση σας περιπτώσεις, το οποίο επιβάλλεται και σε περιπτώσεις τις οποίες έχουμε ουσιαστικά ανακλητικές δηλώσεις, δηλαδή, έχουμε μία μείωση του φόρου και έχουμε επιστροφή και ενδεχομένως να έχουμε την επιβολή του προστίμου. Ή δεν το κατάλαβα καλά ή κάπως δεν μοιάζει. Εγώ απλώς προσθέτω αυτή την ερώτηση. Προσθέτω, λίγο, να μας διευκρινίσετε υπό ποιες προϋποθέσεις, σε ανακλητικές δηλώσεις με επιστροφή φόρου, έχουμε την επιβολή του αναλογικού προστίμου.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, κύριε Υφυπουργέ.

Το λόγο έχει ο κ. Γεώργιος Πιτσιλής, Διοικητής της Ανεξάρτητης Αρχής Δημοσίων Εσόδων (ΑΑΔΕ).

**ΓΕΩΡΓΙΟΣ ΠΙΤΣΙΛΗΣ (Διοικητής της Ανεξάρτητης Αρχής Δημοσίων Εσόδων (ΑΑΔΕ)):** Ευχαριστώντας, καταρχήν και εγώ, για τις ερωτήσεις που μας ετέθησαν.

Να απαντήσω στα περισσότερα από αυτά που ετέθησαν, αν όχι σε όλα.

Να ξεκινήσουμε με μία παρατήρηση για τις δηλώσεις. Πέρσι, το σύστημα άνοιξε 31 Μαρτίου και σε αντίθεση με προηγούμενα χρόνια δεν είχαμε μείζονες ελλείψεις στοιχείων. Το ξέρει, ο κ. Κόλλιας, το είχαμε συζητήσει και μεταξύ μας αρχές Απρίλιου, όταν συναντηθήκαμε για το αν υπάρχουν μείζονες εκκρεμότητες. Δεν υπήρχαν μείζονες εκκρεμότητες. Αντίστοιχη, θα είναι και η κατάσταση και τώρα, ενδεχομένως και καλύτερη, δηλαδή, όταν θα ανοίξουμε τα δεδομένα θα είναι επάνω.

Ο προγραμματισμός πήγε για λίγες ημέρες πίσω, διότι για πρώτη φορά ο ΕΝΦΙΑ βγήκε την πρώτη εβδομάδα του Απριλίου και οι δόσεις από 10 έγιναν 11.

Κατανοώ και εγώ την αγωνία των λογιστών, τα πράγματα να είναι στην ώρα τους. Να μου επιτρέψετε, να δώσω και ένα στατιστικό. Πέρσι, το μέσο ημερήσιο πλήθος δηλώσεων ήταν 42.086. Αν δει κανείς την κατανομή, όλο τον Απρίλιο η μέση ημερήσια υποβολή δηλώσεων ήταν 13.330, για να πάει 56.000 μετά τον Μάιο, 54.000 τον Ιούνιο, 59.000 τον Ιούλιο και όταν δόθηκε η παράταση καταγράφηκε μία απότομη πτώση και να φτάσει ο μέσος όρος υποβολής στις 27.000. Αντίστοιχη είναι η εικόνα και τα προηγούμενα χρόνια, δηλαδή, το 2022, η μέση ημερήσια υποβολή ήταν 41.558. Η μόνη χρονιά όπου τα πράγματα ήταν πολύ δύσκολα λόγω κορωνοϊού και ανταποκρίθηκαν όλοι σε πολύ πιο σύντομα περιθώρια ήταν το 2021 όπου άνοιξε το σύστημα λόγω των νομοθετικών μεταβολών και των προβλημάτων που αντιμετωπίζαμε αργότερα, είχαμε 57.000 δηλώσεις, κατά μέσο όρο.

Θέλω, λοιπόν, να πω ότι και εμείς από την πλευρά μας προσπαθούμε να υλοποιήσουμε ένα καινούργιο νομοθετικό πλαίσιο που υπάρχει και να είναι οι δηλώσεις πιο εύκολες από την προηγούμενη χρονιά. Φέτος, για πρώτη φορά θεσμοθετείται και η δυνατότητα μη υποβολής δήλωσης για σχεδόν 1 εκατομμύριο φορολογούμενους, εφόσον τα δεδομένα τους είναι ορθά, θα τακτοποιήσουμε εμείς την εκκρεμότητά τους αυτή.

Νομίζω ότι έχει σημασία, εάν δεν υπάρχουν ελλείψεις, που κατανοώ ότι και φέτος δεν θα υπάρχουν. Από την επόμενη μέρα κιόλας του ανοίγματος με τους φορείς να δούμε αν υπάρχει κάποια ερμηνευτική εκκρεμότητα ή κάποιο κενό, να δοθούν λύσεις άμεσα και όλοι να κάνουμε αυτό που πρέπει, ώστε να μην περιμένουμε να υποβληθούν οι δηλώσεις την τελευταία στιγμή.

Τώρα το επόμενο θέμα είναι ότι ζητήθηκαν μία σειρά από στοιχεία σε σχέση με ρυθμίσεις κ.λπ.. Αν δεν κάνω λάθος, για το 2023 έχουμε δημοσιεύσει απολογιστικά στοιχεία στην Απολογιστική μας. Επίσης, στην ιστοσελίδα μας αναρτώνται μηνιαία στοιχεία σε σχέση με τους οφειλέτες και τα μεγέθη αυτά.

Να πω επίσης ότι η συνολική εικόνα για τις εισπράξεις βαίνει βελτιούμενη κάθε χρόνο. Κάθε χρόνο τα αποτελέσματα των εισπράξεων ληξιπροθέσμων είναι καλύτερα από την προηγούμενη χρονιά. Αναφέρω, ενδεικτικά, ότι οι συνολικές εισπράξεις του 2022 σε ληξιπρόθεσμες οφειλές ανήλθαν σε 5 δις 170 εκατομμύρια και 5 δις 369 εκατομμύρια το 2023.

Μικρό χρέος δεν σημαίνει κατ΄ ανάγκη και μικρός οφειλέτης, να το έχουμε στο νου μας αυτό. Από την άλλη πλευρά υπάρχουν μεγάλες οφειλές, καταγράφεται μία αύξηση όχι όμως κάποια εκτίναξη, υπάρχει μία καταγραφή, όπως εξελίσσονται και μεγαλώνουν αυτές οι οφειλές και από την πλευρά μας σε ποσοστό σχεδόν 100%, δηλαδή, 96% ή 97% βρίσκονται σε μέτρα αναγκαστικής εκτέλεσης όλες αυτές οι οφειλές. Έχουν ληφθεί, δηλαδή, όλα τα μέτρα που πρέπει να ληφθούν για να εισπραχθεί το χρέος.

Τα πολύ μεγάλα χρέη αντιμετωπίζουν ακόμη μεγαλύτερες δυσκολίες είσπραξης. Είναι όμως ένας τομέας που και εμείς εργαζόμαστε εντατικά για να βελτιώσουμε ακόμα περισσότερο την αποτελεσματικότητά μας και με σύγχρονα ψηφιακά εργαλεία να μπορέσουμε και να εντοπίζουμε τέτοιες περιπτώσεις, αν θέλετε, πιο έγκαιρα, πριν φτάσουν να μεγαλώσουν τόσο πολύ τα χρέη και να δούμε τι περισσότερο μπορούμε να κάνουμε για να αντιμετωπιστούν και αυτές οι οφειλές.

Έγινε μια συζήτηση για ψηφιακό χάσμα. Το ψηφιακό χάσμα, λοιπόν, το έχουμε και εμείς στο μυαλό μας, για αυτό από τη μια πλευρά μιλάμε για πλήρη ψηφιοποίηση των υπηρεσιών μας και μάλιστα με διαδικασία ψηφιακής εμβάθυνσης, δηλαδή, όχι απλά να μεταφέρουμε στην οθόνη μια έγχαρτη διαδικασία, αλλά να δούμε και πώς αυτή η διαδικασία βελτιώνεται στην πράξη, αφαιρώντας βήματα που μπορεί να μη χρειάζονται, πλέον.

Έχουν γίνει πολλά σε αυτή την κατεύθυνση. Υπάρχουν όντως κάποιες εκκρεμότητες, ιδίως σε ΔΟΥ της Αττικής, όπου κληθήκαμε να διαχειριστούμε προβλήματα σε πολύ δύσκολες συνθήκες και με ένα ζήτημα υποστελέχωσης που αντιμετωπίζουμε στην Περιφέρεια της Αττικής.

Παρόλα αυτά, είναι στον σχεδιασμό μας και η εξυπηρέτηση των συμπολιτών μας οι οποίοι δεν έχουν πρόσβαση στα ψηφιακά μέσα, για αυτό και μετεξελίσσουμε τις ΔΟΥ σε Υπηρεσίες Φορολογικής Εξυπηρέτησης. Από τη μια πλευρά κεντρικοποιούμε λειτουργίες, έτσι ώστε να υπάρχει μια ομοιόμορφη κατανομή στις δυνατότητες που έχουμε του στελεχιακού μας δυναμικού σε Αττική και Θεσσαλονίκη σε τρία θεματικά κέντρα: το ένα είναι το Κέντρο Βεβαίωσης και Είσπραξης που λειτουργεί, ήδη, από το Νοέμβριο και πλέον μετά τις πρώτες δυσκολίες που αντιμετώπισε καταγράφει καθημερινά βελτίωση σημαντική των λειτουργιών του, μείωση των εκκρεμοτήτων και ένα πολύ διαφορετικό επίπεδο εξυπηρέτησης από αυτό που είχαν συνηθίσει οι πολίτες που ακόμη και όταν χρειαστεί να μας επισκεφθούν υπάρχει συνάδελφος υπάλληλος στην είσοδο, ο οποίος θα τους υποδεχθεί και θα τους κατευθύνει στο σημείο εξυπηρέτησης, όπου θα τους εξυπηρετήσει άλλος συνάδελφος εκείνη τη στιγμή, με τηλεφωνική ανταπόκριση - πάλι ξαναλέω - στο πλαίσιο των δυνατοτήτων μας και αντίστοιχα Κέντρα Back Office - επιτρέψτε μου τον αγγλικό όρο – δηλαδή, δουλειάς γραφείου, όπου δεν χρειάζεται επαφή με τον πολίτη δημιουργούνται και για τις υπόλοιπες λειτουργίες μας και για τους συμπολίτες μας που δεν έχουν πρόσβαση στα ψηφιακά μέσα μετεξελίσσουμε τις ΔΟΥ σε Υπηρεσίες Εξυπηρέτησης, όπου να μπορεί να πάει κάποιος εκεί και μάλιστα όχι αναγκαστικά να πάει σε μια συγκεκριμένη ΔΟΥ, αλλά να πάει σε οποιοδήποτε σημείο εξυπηρέτησης βρεθεί, να πει το θέμα του και κάποιος να τον κατευθύνει στο πώς πρέπει να βρει λύση.

Ειπώθηκαν διάφορα πράγματα για το MyData. To MyData είναι μια πάρα πολύ σημαντική καινοτομία, η οποία μας έχει βάλει στην πρώτη γραμμή στην Ευρωπαϊκή Ένωση στον τομέα της ψηφιοποίησης της έκδοσης των τιμολογίων, στον τομέα της ψηφιακής τήρησης των βιβλίων και της συνεχούς παρακολούθησης των συναλλαγών με σκοπό την αντιμετώπιση της φοροδιαφυγής.

Όλα αυτά τα χρόνια είμαστε σε διαρκή επικοινωνία με την αγορά, έχουμε πάνω από 60 ειδικές ομάδες της αγοράς, με τις οποίες συζητάμε εξειδικευμένα θέματα κάθε φορά, προχωρήσαμε στο επόμενο βήμα φέτος, βάζοντας όρια στις αποκλίσεις μεταξύ των δηλώσεων και του MyData και έχω να σας πω ότι από τους πρώτους δύο μήνες λειτουργίας του νέου συστήματος καταγράφεται μία αύξηση της ταυτότητας δεδομένων MyData και δηλώσεων στον ΦΠΑ στο 80% - 80,5% από ένα μέσο όρο γύρω στο 63% που είχαμε πριν στις επιχειρήσεις με διπλογραφικά βιβλία. Αντίστοιχα, στα έξοδα η ταυτότητα δηλώσεων περιεχομένου δεδομένων έφτασε σχεδόν στο 60%, 57% - 58%, όταν είχαμε ένα 35% περίπου κατά μέσο όρο και οι αποκλίσεις σε ποσά δεν ξεπερνούν το 8% πια.

Άρα, υπάρχει μια πολύ σημαντική βελτίωση. Υπενθυμίζω ότι στην πλατφόρμα από τον Οκτώβριο του 2020 είναι καταγεγραμμένα πάνω από 3,5 δισεκατομμύρια παραστατικά και πάνω από 2,5 τρισεκατομμύρια ευρώ συναλλαγών. Προφανώς, πάντα θα χρειάζεται βελτιώσεις και παρακολούθηση ένα τέτοιο σύστημα και είμαστε στη φάση που πλέον ωριμάζει, αλλά από την άλλη πλευρά αναγκαίο πλέον, μετά από μια τριετία σχεδόν εφαρμογής χωρίς κυρώσεις, τουλάχιστον η διαβίβαση των δεδομένων να πρέπει να γίνεται στην ώρα τους από όλες τις επιχειρήσεις.

Για τα ζητήματα της επικοινωνίας έχουμε αναπτύξει και μία εφαρμογή για κινητό. Πολλοί ακόμα αισθάνονται την ανάγκη να πηγαίνουν στο λογιστή τους ακόμα και για μικρά πράγματα, εμείς αναπτύξαμε μια εφαρμογή το myAADEapp, έχει πάνω από 350.000 κατεβάσματα, downloads, αυτή τη στιγμή και δίνει τη δυνατότητα άμεσης πρόσβασης των πολιτών στα μηνύματά τους, δηλαδή στο τι τους στέλνουμε, πέρα από τα συστήματα έγκαιρης ειδοποίησης που έχουμε. Ήδη, τον πρώτο μήνα που μας πέρασε, τέλος Μαρτίου, στείλαμε 300.000 ειδοποιήσεις σε συμπολίτες μας που δεν είχαν ακόμα υποβάλει κάποια δήλωσή τους ή δεν είχαν τακτοποιήσει κάποια εκκρεμότητα κάποιας δόσης τους. Θα συνεχίσουμε και θα εντείνουμε αυτή τη διαδικασία έγκαιρης ενημέρωσης και προσπάθειας ταυτόχρονα εξοικείωσης των πολιτών με βασικές υποχρεώσεις τους, ώστε κάποια πράγματα να μπορούν να τα κάνουν πια και μόνοι τους από το κινητό τους πιο εύκολα και να απασχολούν τον λογιστή τους για πιο σημαντικά πράγματα, εκεί που είναι αναγκαία η επιστημοσύνη και η γνώση του λογιστή, στην οποία προσβλέπουμε και εμείς ως Αρχή. Θεωρώντας τους λογιστές έμπιστους συνεργάτες στη διαδικασία αυτή.

Έχουμε στείλει ειδοποιήσεις για το e-send, για τη μη διασύνδεση με το e-send, θα συνεχίσουμε να στέλνουμε, μπορούν όμως και οι επιχειρήσεις οι ίδιες να ελέγχουν, εάν η μηχανή τους είναι ή όχι συνδεδεμένη με το e-send. Η υποχρέωση δεν είναι χθεσινή, είναι σχεδόν δύο χρόνια που υπάρχει αυτή η υποχρέωση και είναι σημαντική, γιατί πάνω σ’ αυτήν εδράζεται και η αποτελεσματικότητα της διασύνδεσης των POS με τις ταμειακές. Εάν η ταμειακή δεν είναι διασυνδεδεμένη με την ΑΑΔΕ και δεν στέλνει δεδομένα, τότε και η διασύνδεση του POS με την ταμειακή έχει προβλήματα αποτελεσματικότητας.

Άρα, αυτό έχει νομοθετηθεί και είναι σημαντικό όλοι να έχουν αυτή την εικόνα και να φροντίζουν και οι ίδιοι, μπορούν να το κάνουν, να ελέγχουν εάν η ταμειακή τους διαβιβάζει ή όχι. Από την πλευρά μας όμως και εμείς έχουμε στείλει, ήδη, αλληλογραφία, όχι μία, δύο και τρεις φορές, και θα συνεχίσουμε να στέλνουμε, αλλά αυτό δεν τους απαλλάσσει από την υποχρέωση να ελέγχουν και εκείνοι αν το σύστημα τους έχει τις παραμετροποιήσεις, γιατί δεν χρειάζεται να κάνουν κάτι, να παραμετροποιήσουν την ταμειακή τους με σκοπό να στέλνει τα δεδομένα στην ΑΑΔΕ, μια παραμετροποίηση είναι.

**Απόφαση για διακοπή με βάση τον πραγματικό χρόνο και διαδικασία αυτοματοποίησης είναι σε εξέλιξη. Ετέθη ένα ζήτημα αυτοματοποιημένων μηνυμάτων για μεταβολές βεβαιώσεων αποδοχών. Θα το εξετάσουμε αυτό. Δεν έχω πρόχειρη απάντηση. Καταλαβαίνω όμως τη σκοπιμότητα της ερώτησης. Και όσον αφορά το POS και τη διασύνδεση που ετέθη δύο και τρεις φορές σαν ερώτημα, απαντώ πολύ γρήγορα ότι το 90% των ταμειακών μηχανών είτε έχει διασυνδεθεί είτε έχει κλείσει ραντεβού για διασύνδεση. Παρακολουθούμε πολύ στενά αυτό το έργο, είναι πολύ σημαντικό και για την οικονομία και για την αντιμετώπιση της φοροδιαφυγής και για τις υποχρεώσεις που έχουμε αναλάβει στο Ταμείο Ανάκαμψης. Είμαστε σε καθημερινή επικοινωνία με την αγορά και βεβαίως, διενεργούμε και εμείς τους αντίστοιχους ελέγχους για να δούμε ποιες επιχειρήσεις αντιμετώπισαν όντως κάποιο πραγματικό πρόβλημα, ή αδιαφόρησαν απέναντι στις υποχρεώσεις τους.**

**Κύριε Πρόεδρε, σταματώ εδώ, να σεβαστώ τον χρόνο και τη διαδικασία. Ευχαριστώ πολύ.**

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Ευχαριστούμε το Διοικητή Δημοσίων Εσόδων κ. Πιτσιλή.**

**Τον λόγο έχει ο κ. Κουκουλόπουλος.**

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ(Ειδικός Αγορητής της Κ.Ο «ΠΑΣΟΚ- ΚΙΝΗΜΑ ΑΛΛΑΓΗΣ): Κύριε Πρόεδρε, πριν αποχωρήσει ο κ. Διοικητής, μάλλον δεν έγινε κατανοητό το ερώτημά μου. Τα στατιστικά τα έχουμε δει και στην ΑΑΔΕ. Πολύ πρόσφατα, λάβαμε τον απολογισμό της και από το γραφείο Προϋπολογισμού του Κράτους στη Βουλή που έδωσε κάποια στοιχεία, μια στατιστική ανάλυση. Εγώ είχα ρωτήσει ήδη από την προηγούμενη Επιτροπή. Αν δεν το είπα πολύ καθαρά. Ζητάω συγγνώμη. Κύριε Διοικητά, το ερώτημά μου είναι το εξής: Να μας δώσετε στοιχεία για τον αριθμό και αντίστοιχα τον όγκο των υποθέσεων των ληξιπρόθεσμων, που οδηγούνται σε παραγραφή τα τελευταία χρόνια, πώς πάει η υπόθεση, και πώς κλιμακώνεται ανά κατηγορία; Δηλαδή, όπως τα κατηγοριοποιείτε εσείς. Μιλάμε 0 ως 10.000 ή από 10 έως 100 . Αυτό ζήτησα. Ανεβαίνει ο αριθμός που πάει σε παραγραφή γιατί έχει παρέλθει ο χρόνος. Μεγαλώνει, μικραίνει εστιάζει στη συγκεκριμένη κατηγορία; Αυτό ρώτησα.**

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Και επειδή ο χρόνος πλησιάζει προς το τέλος αυτής της Επιτροπής και σε λίγο ξεκινά η τρίτη Επιτροπή επί των άρθρων, θα παρακαλέσω τον κύριο Διοικητή, ή με υπόμνημα ή με κάποιο έγγραφο προς την Επιτροπή και να το διαβάσουμε στους Εισηγητές των κομμάτων, εάν δεν έχετε κάτι πρόχειρο τώρα να μας πείτε και πολύ σύντομα σε αυτό που έχει ρωτήσει ο κ. Κουκουλόπουλος.**

**ΓΕΩΡΓΙΟΣ ΠΙΤΣΙΛΗΣ( Διοικητής Ανεξάρτητης Αρχής Δημοσίων Εσόδων (ΑΑΔΕ) ): Ευχαρίστως να δούμε τι ακριβώς ζητείται και να το στείλουμε με υπόμνημα .**

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Ωραία, κύριε Διοικητή, σας ευχαριστούμε πολύ. Ευχαριστούμε το Διοικητή της Ανεξάρτητης Αρχής Δημοσίων Εσόδων (ΑΑΔΕ).**

**Τον λόγο έχει ο κ. Κόλλιας.**

**ΚΩΝΣΤΑΝΤΙΝΟΣ ΚΟΛΛΙΑΣ (Πρόεδρος του Οικονομικού Επιμελητηρίου Ελλάδος (ΟΕΕ)): Ευχαριστώ κύριε Πρόεδρε, θα είμαι και εγώ σύντομος γιατί καταλαβαίνω ότι δύο και μισή τελειώνουν οι εργασίες της Επιτροπής . Θα πω κατ’ αρχήν ότι ήταν πάγιο αίτημα του φορέα για να απαντήσω σε σχετική ερώτηση, να επανενταχθούν σε ρύθμιση αυτοί οι άνθρωποι, οι οποίοι χάσανε για οποιονδήποτε λόγο την προηγούμενη ρύθμιση και βεβαίως, με καταβολή του ποσού, από τη στιγμή που το χάσανε. Βεβαίως, είμαστε υπέρ και το έχουμε ζητήσει και εμείς πολλές φορές μια νέα ρύθμιση που πρέπει να γίνει. Το ζητάει όλη η αγορά, το ζητάμε και εμείς για τα χρέη που έχουν δημιουργηθεί μέχρι τώρα τα οποία για να απαντήσω και στην ερώτηση της κυρίας Αχτσιόγλου, είναι αρκετά μεγάλα τα ληξιπρόθεσμα προς φορολογικές υποχρεώσεις και ασφαλιστικά ταμεία. Επομένως είμαστε υπέρ και εμείς μιας τέτοιας νέας ρύθμισης που να τα περιλαμβάνει όλα.**

**Να πάω στο θέμα της λειτουργίας του MyData και να πω ότι ως Οικονομικό Επιμελητήριο εδώ και πάρα πολύ καιρό, έχουμε βάλει πλάτη όπως το λέμε για να μπορέσουν να καταγραφούν τα προβλήματα και όχι μόνο να καταγραφούν αλλά να δοθούν και συγκεκριμένες προτάσεις λύσεων για το οποιοδήποτε πρόβλημα αυτό. Είναι προς τιμήν του Υπουργείου που πλέον η επιτροπή αυτή η κοινή ομάδα εργασίας, μαζί με το Υπουργείο Οικονομικών και την ΑΑΔΕ είναι θεσμοθετημένη, με το Οικονομικό Επιμελητήριο για να μπορούν να δίνονται λύσεις σε αυτά τα προβλήματα. Έχουμε φτάσει στο επιθυμητό; Όχι ακόμα δεν έχουμε φτάσει. Καταγράφουμε συνεχώς, προβλήματα και λύσεις για να μπορέσουμε να περάσουμε στην επόμενη μέρα λειτουργίας του MyData.**

Εδώ έρχεται και η απάντηση σε σχέση με την παράγραφο 2 του άρθρου 16. Λόγω των προβλημάτων που υπάρχουν στη λειτουργία του MyData και του e-send κανένας ενωσιακός νόμος, κανένας εθνικός νόμος δεν λέει ότι απαλλάσσεσαι του ΦΠΑ μόνο αν το αποστείλεις ηλεκτρονικά. Εδώ έρχεται η επιστολή του Οικονομικού Επιμελητηρίου Ελλάδος που δόθηκε και στη δημοσιότητα και έχει να κάνει με το κλείδωμα. Προφανώς στόχος είναι να φτάσουμε εκεί. Αυτή τη λογική έχει άλλωστε η ψηφιοποίηση όλων αυτών αλλά δεν έχουμε φτάσει ακόμα και μέχρι να φτάσουμε αυτό είναι και το αίτημα του Οικονομικού το Επιμελητηρίου Ελλάδος.

Σε σχέση με την δέουσα επιμέλεια, η πρότασή μας είναι πολύ συγκεκριμένη για το ν. 4557, για να απαντήσω στην ερώτηση, και έχει να κάνει με την ίση αντιμετώπιση όλων των επαγγελματιών αυτής της χώρας. Δηλαδή, για τους δικηγόρους και τους συμβολαιογράφους εκδίδει τον σχετικό κανονισμό για τα επαγγέλματα το Υπουργείο Δικαιοσύνης. Αρμόδιο όργανο για τον πειθαρχικό έλεγχο και την επιβολή των ποινών είναι ο Δικηγορικός Σύλλογος και η Ένωση Συμβολαιογράφων αντίστοιχα. Για τους μηχανικούς για τους ορκωτούς αντίστοιχα η ΕΛΤΕ. Τι ζητούμε; Αυτό που είπα και στην αρχή, ίση αντιμετώπιση. Δηλαδή, το Υπουργείο Οικονομικών να εκδώσει τον σχετικό κανονισμό και το πειθαρχικό όργανο που υπάρχει ούτως ή άλλως θεσμοθετημένα του Οικονομικού Επιμελητηρίου της Ελλάδος να κρίνει κατά περίπτωση ό,τι αφορά τον συγκεκριμένο νόμο και να επιβάλλει τις σχετικές ποινές που θα βγουν από τον κανονισμό, όπως, θα βγουν και για όλους τους άλλους επιστήμονες επαγγελματίες.

Θα κλείσω με την προθεσμία για τις φορολογικές δηλώσεις, για το τετράμηνο που έχει προτείνει το Οικονομικό Επιμελητήριο και όχι μόνο, με την έννοια ότι το πρώτο δίμηνο πρέπει να αναρτώνται τα πάντα από όλους τους φορείς για να μπορέσει να είναι λειτουργικό το σύστημα άμεσα από 1η Μαρτίου. Αυτό που λέμε είναι ότι ο επαγγελματίας οφείλει να κάνει τη δουλειά του, δηλαδή, να υποβάλλει τις φορολογικές δηλώσεις στο χρόνο που έχει προσδιοριστεί. Να θυμίσω ότι ο συγκεκριμένος επαγγελματίας καθ΄ όλη αυτή την περίοδο δεν έχει μόνο την υποβολή των φορολογικών δηλώσεων, έχει πλήθος άλλων δηλωτικών φορολογικών και ασφαλιστικών υποχρεώσεων που πρέπει να κάνει για τους πελάτες του, αλλά πρέπει να κάνει ένα προγραμματισμό. Πώς θα τον κάνει αυτό τον προγραμματισμό, όταν το κράτος είναι συνεπές ως προς τις υποχρεώσεις του. Η υποχρέωση του κράτους λοιπόν είναι -και εδώ πέρα δεν είναι θέμα αντιπαράθεσης με το Υπουργείο Οικονομικών. Tο Υπουργείο Οικονομικών πρέπει να πιέσει όλους τους φορείς, ιδιωτικούς και δημόσιους φορείς, να αναρτούν μέχρι τέλος Φεβρουαρίου, όπως λέει ο νόμος, όλα αυτά που πρέπει να αναρτούν για να γίνει λειτουργικό το σύστημα. Από εκεί και μετά καμία παράταση, εφόσον 1η Μαρτίου είναι λειτουργικό το σύστημα, μετά τις 30/6 δεν μπορεί να ζητήσει κανένας, γιατί το κράτος θα έχει επιδείξει τη συνέπεια που πρέπει να επιδείξει σύμφωνα με το νόμο. Όποιος φορέας δεν ανταποκριθεί σε αυτά, δημόσιος ή ιδιωτικός, να έχει συνέπειες.

Επομένως, προφανώς και οι ρυθμοί υποβολής ανεβαίνουν και κατεβαίνουν κατά περιόδους γιατί ξαναλέω ότι δεν είναι η μόνη δηλωτική υποχρέωση που έχει ο επαγγελματίας λογιστής – φοροτεχνικός. Πρέπει επιτέλους να κάνουμε αυτή την καινοτομία, να δείξουμε ότι ως κράτος εμείς είμαστε σύννομοι και on time στις υποχρεώσεις μας και από εδώ και πέρα αν ο επαγγελματίας δεν ανταποκριθεί είναι δικό του το πρόβλημα και θα έχει και τις συνέπειες. Αυτό ζητούμε και τίποτα παραπάνω. Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε κύριε Πρόεδρε.

Το λόγο έχει ο κ. Δημήτριος Χριστοφοράκης, Γενικός Γραμματέας Πανελλήνιας Ομοσπονδίας Φοροτεχνικών Ελευθέρων Επαγγελματιών και εκπρόσωπος της Γενικής Συνομοσπονδίας Επαγγελματιών Βιοτεχνών Εμπόρων Ελλάδος.

**ΔΗΜΗΤΡΙΟΣ ΧΡΙΣΤΟΦΟΡΑΚΗΣ (Γενικός Γραμματέας Πανελλήνιας Ομοσπονδίας Φοροτεχνικών Ελευθέρων Επαγγελματιών και εκπρόσωπος της Γενικής Συνομοσπονδίας Επαγγελματιών Βιοτεχνών Εμπόρων Ελλάδος)** : Θα κάνω μια προσπάθεια να απαντήσω σε όλες τις ερωτήσεις.

Ως εκπρόσωπος της ΠΟΦΕΕ και της ΓΣΕΒΕΕ παράλληλα προσπάθησα να συγκεράσω τον χρόνο ώστε να καλύψω και τις δύο ιδιότητες αυτές. Γι΄ αυτό κομμάτια που καλύφθηκαν από προηγούμενους ομιλητές, όπως για το ζήτημα του myDATA, που είχε καλυφθεί από τον Πρόεδρο του Οικονομικού Επιμελητηρίου δεν έκανα καμία αναφορά.

Παρ’ όλα αυτά να τονίσω, ότι η Ομοσπονδία έχει τοποθετηθεί για το ζήτημα του myDATA ιδιαίτερα πρόσφατα- με το ζήτημα των δηλώσεων του ΦΠΑ- όπου ουσιαστικά, απαιτεί την απόσυρση της διάταξης μέχρι να είναι έτοιμη η πλατφόρμα του myDATA, χωρίς να έχει τεχνικά προβλήματα, που ακόμα και μέχρι σήμερα που συζητάμε υπάρχουν. Υπάρχει πολύ μεγάλο ποσοστό συμμόρφωσης και υπάρχουν βελτιώσεις, ένα χαρακτηριστικό ζήτημα που υπάρχει και θα το βρούμε μπροστά μας τις αμέσως επόμενες μέρες, είναι το θέμα του χρονισμού. Τι σημαίνει αυτό; Τα παραστατικά που ανεβαίνουν στο myDATA σήμερα, χρειάζεται ένα χρόνο το myDATA να τα δει, άρα λοιπόν συμπιέζεται- χωρίς να υπάρχει νομοθετικά αυτό δηλαδή- η προθεσμία και ο χρόνος που απαιτείται για έναν λογιστή, ιδιαίτερα για τους λογιστές που δεν είναι μέσα στα λογιστήρια των επιχειρήσεων, καταχώρισης και ανάρτησης των δεδομένων στο myDATA, πέρα των λοιπών άλυτων ζητημάτων, που η ίδια η ΑΑΔΕ έχει παραδεχθεί, ότι υπάρχουν ακόμα.

Μέχρι τότε, λοιπόν, θεωρούμε, ότι το κλείδωμα του myDATA θα πρέπει να μην εφαρμοστεί, για να δοθεί ο κατάλληλος χρόνος σε όλους τους συναδέλφους λογιστές, αλλά κυρίαρχα στις επιχειρήσεις, να προσαρμοστούν στο νέο αυτό τεράστιο εγχείρημα.

Αναφορικά με την ερώτηση της κυρίας Καραγεωργοπούλου, με τη θέση που έχουμε, γιατί ο λογιστής-φοροτεχνικός καλείται να ενημερώσει την ΑΑΔΕ για ζητήματα φοροδιαφυγής και ξεπλύματος βρώμικου χρήματος, προφανώς κυρία Καραγεωργοπούλου, δεν παρακολουθήσατε το πρώτο μέρος της τοποθέτησής μου, ούτε έχετε δει το υπόμνημα που έχει καταθέσει η Ομοσπονδία μας. Απάντησε πριν ο κ. Κόλλιας, αναφέρθηκα και εγώ, παρά το γεγονός ότι ήταν ένα τμήμα που δεν αφορούσε το συγκεκριμένο νομοσχέδιο. Αίτημα της Ομοσπονδίας, αίτημα του συνόλου του λογιστικού κλάδου, είναι να εφαρμοστεί και σε εμάς ότι εφαρμόζεται και στους λοιπούς επιστημονικούς φορείς και τους ειδικούς κλάδους που εντάσσονται στις διατάξεις του συγκεκριμένου ν.4557/2018, που είναι εναρμόνιση Κοινοτικής Οδηγίας. Ζητάμε λοιπόν, αυτό που μόλις πριν προανέφερε ο κ. Κόλλιας, ο πειθαρχικός έλεγχος να μεταφερθεί στο Οικονομικό Επιμελητήριο- όπως ισχύει για δικηγόρους, ορκωτούς κλπ.- και από εκεί και πέρα, να είναι αυτό αρμόδιο Όργανο που θα επιβάλει τις όποιες κυρώσεις πρέπει να επιβάλει, όπως ισχύει και στους υπόλοιπους επιστημονικούς κλάδους.

Για τον κ. Φωτόπουλο και στην ερώτησή του που απευθύνθηκε σε μένα, πως θα βλέπαμε ως Ομοσπονδία, διαφορετική ημερομηνία υποβολής των φορολογικών δηλώσεων από τον επαγγελματία λογιστή φοροτεχνικό, σε σχέση με τους πολίτες που υποβάλλουν μόνοι τους τις δηλώσεις, προφανώς και απολύτως θετικά και αποτελεί αίτημά μας και αυτό γιατί ο λογιστής-φοροτεχνικός στην γκάμα των διαφόρων επαγγελματικών υποχρεώσεων που έχει, δεν έχει μόνο τη συμπλήρωση των φορολογικών δηλώσεων- ένα τμήμα είναι οι φορολογικές δηλώσεις- και η περίοδος υποβολής των φορολογικών δηλώσεων και τα σκαμπανεβάσματα που βλέπουμε, οφείλονται στον παράγοντα ακριβώς αυτόν, δηλαδή το μήνα Ιούλιο- είναι λογικό, απολύτως λογικό να ανεβαίνει ο αριθμός υποβολής των φορολογικών δηλώσεων, μιας και τα λογιστικά γραφεία την ίδια περίοδο, έχουν να αποστείλουν και το ΦΠΑ των διπλογραφικών βιβλίων, πόσο δε μάλλον φέτος, που έχουμε να αντιμετωπίσουμε, σε κάθε περίπτωση, δηλώσεις ΦΠΑ, που για την υποβολή των οποίων θα πρέπει να εφαρμοστούν νέοι κανόνες σε ένα περιβάλλον που μάλιστα δεν είναι 100% έτοιμο ούτε καν τεχνικά.

Να προσθέσω εδώ, στα όσα ανέφεραν οι προλαλήσαντες για τις φορολογικές δηλώσεις, ότι πέραν της ημερομηνίας που θα ανοίξουν οι φορολογικές δηλώσεις και αν είναι αναρτημένες όλες οι απαραίτητες βεβαιώσεις, θα πρέπει να λάβουμε υπόψη μας- μιας που δεν θα πάει στην ψηφιοποίηση πάρα πολύ- ότι θα πρέπει να είναι έτοιμες και οι εταιρείες μηχανογράφησης, που σημαίνει ότι οι αποφάσεις που αφορούν τις φορολογικές δηλώσεις, σχετικά με τα έντυπα, θα έπρεπε να έχουν εκδοθεί αρκετά νωρίτερα, ούτως ώστε την ημέρα που θα ανοίξει το σύστημα και θα αρχίσει να μετρά ο χρόνος για την καταληκτική ημερομηνία, να είναι έτοιμα και λειτουργικά τα λογισμικά του συνόλου των περισσοτέρων, γιατί διαφορετικά δεν μπορεί να υποβληθεί καμία φορολογική δήλωση.

Άρα, λοιπόν, για τη φετινή χρονιά, στα προβλήματα να προσθέσουμε επιπλέον το γεγονός ότι δεν έχουν ακόμα εκδοθεί οδηγίες για τα νέα έντυπα. Άρα, του πότε θα ανοίξει η πλατφόρμα, θα απαιτηθεί επιπλέον χρόνος ούτως ώστε να προσαρμοστούν οι εταιρίες μηχανογράφησης.

Για το ζήτημα της ασθένειας που τέθηκε ως ερώτημα. Κύριε Πρόεδρε, είχα την τιμή να καταθέσετε και να ψηφιστεί η διάταξη για την ασθένεια του λογιστή φοροτεχνικού. Από την ημερομηνία ψήφισης της, κοντά ένα χρόνο τώρα, εκκρεμεί η έκδοση της εφαρμοστικής Κοινής Υπουργικής Απόφασης για να μπορεί να λειτουργήσει πρακτικά. Θεωρούμε, ότι ήδη έχει καθυστερήσει πάρα πολύ. Έπρεπε ήδη να έχει γίνει. Απαιτείται να γίνει άμεσα. Και πολύ δε μάλλον όσο οι προθεσμίες γίνονται περισσότερο ανελαστικές όσο η ψηφιοποίηση προχωράει, είναι αδύνατον να μην μπορεί συνάδελφος λογιστής φοροτεχνικός να αρρωστήσει, ενώ υπάρχει ήδη ψηφισμένη διάταξη.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε κ. Χριστοφοράκη. Συνεχίζουμε με τον κ. Αντώνη Μέγγουλη, Διευθυντή και Νομικό Σύμβουλο της Ελληνικής Συνομοσπονδίας Εμπορίου και Επιχειρηματικότητας.

**ΑΝΤΩΝΙΟΣ ΜΕΓΓΟΥΛΗΣ (Διευθυντής και Νομικός Σύμβουλος της Ελληνικής Συνομοσπονδίας Εμπορίου και Επιχειρηματικότητας):** Ευχαριστώ πολύ. Σε σχέση με την ερώτηση του κυρίου Κουκουλόπουλου. Θεωρώ, δεν είναι ερώτηση. Πιο πολύ διαπίστωση - τοποθέτηση είναι για τις παράλογες κυρώσεις που επιβάλλονται για αμελητέα ποσά φόρου. Συντασσόμαστε και εμείς με την πρόταση που έκανε. Δηλαδή, να υπάρξει μία ρύθμιση, η οποία θα σηκώνει αυτό το βάρος από τους φορολογούμενους. Το ένα είναι αυτό.

Το δεύτερο είναι στην ερώτηση για τη ρύθμιση που υπέβαλε η κυρία Αχτσιόγλου. Εμείς, θεωρούμε, ότι τα αποτελέσματα των διαδοχικών κρίσεων δεν έχουν ακόμα παρέλθει. Δηλαδή, χρειάζεται μια ρύθμιση. Μια νέα γενναία περισσότερο ευέλικτη ρύθμιση, η οποία από τις διατάξεις της ήδη, θα εξασφαλίζει αυτό που νομίζουμε ότι και η κυβέρνηση θέλει δηλαδή την επιτυχία της και την αποφυγή των αποτυχιών των προηγούμενων ρυθμίσεων. Μια τέτοια ρύθμιση θα πρέπει να έχει πιο ευέλικτα χαρακτηριστικά. Θα πρέπει να έχει ένα επιτόκιο, το οποίο θα είναι περίπου στο επίπεδο αυτό που θέτει ο εξωδικαστικός μηχανισμός, δηλαδή στο 3%, ώστε να μην επιβαρύνονται περαιτέρω οι οφειλέτες. Θα πρέπει επίσης να είναι πιο ευέλικτοι στις διατάξεις που αφορούν την απώλεια της. Αυτή τη στιγμή είναι 2 ή 3 στις παλιές ρυθμίσεις των 100 - 120 δόσεων αν θυμάμαι καλά. Θα πρέπει να αυξηθεί το περιθώριο αυτό. Να ανέβουν οι σχετικές απώλειες δόσεων στις 3 ή στις 4, ή να συνδεθούν με τον τζίρο. Δηλαδή, θα μπορούσε με έναν πολύ απλό έλεγχο η φορολογική διοίκηση να βλέπει τον περσινό τζίρο των επιχειρήσεων, να βλέπει τον φετινό τζίρο των επιχειρήσεων και ανάλογα να απαλλάσσονται για 2, για 3, για 4 ή για 5 δόσεις.

Θεωρούμε κάπως έτσι, κάποια τέτοια χαρακτηριστικά θα πρέπει να έχει η ρύθμιση για να μπορέσει να πετύχει. Και θεωρούμε επίσης την ύπαρξη της εντελώς απαραίτητη για να μπορέσουν να ανασάνουν οι επιχειρήσεις και να ορθοποδήσει και η αγορά γενικότερα.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε κ. Μέγγουλη. Κλείνουμε τον κύκλο των εκπροσώπων των φορέων που έχουν ερωτηθεί από τους συναδέλφους βουλευτές, με τον κ. Παναγιώτη Παντελή, Οικονομικό Επόπτη του Επαγγελματικού Επιμελητηρίου Αθηνών.

**ΠΑΝΑΓΙΩΤΗΣ ΠΑΝΤΕΛΗΣ (Οικονομικός Επόπτης του Επαγγελματικού Επιμελητηρίου Αθηνών):** Θα ήθελα καταρχάς να απαντήσω στον Υφυπουργό πάνω στο ερώτημα, το οποίο έκανε και μετά τους υπόλοιπους που μου έχουν κάνει κάποιες ερωτήσεις.

Έχω να πάρω επιστροφή από την εφορία πιστωτικό υπόλοιπο 100.000 ευρώ. Μου γίνεται έλεγχος, βρίσκουν ότι δεν θα πρέπει να πάρω 100.000, θα πρέπει να πάρω 60.000. Αυτόματα επιβάλλεται το συγκεκριμένο πρόστιμο ανάλογα με το ποσοστό και οι 60.000 που ήδη εδώ και δύο χρόνια εννοείται μου παρακρατεί το Υπουργείο Οικονομικών, μειώνεται ακόμη περισσότερο.

Νομίζω ότι είναι τουλάχιστον άδικο και όχι μόνον άδικο. Αυτό και σε μια σειρά και στη ΔΕ, αλλά και στα διοικητικά, αυτό το βεβαιώνει. Το παίρνει πίσω, τέλος πάντων -δικαιώνεται ο φορολογούμενος.

Να μιλήσω όσον αφορά στο θέμα του διαφορετικού χρόνου, που είπαν και ο κ. Κουκουλόπουλος και ο κ. Γαβρήλος, για την υποβολή των φορολογικών δηλώσεων από τους λογιστές - φοροτέχνες. Ασφαλώς και θα πρέπει, σε κάθε περίπτωση, να είναι επιπλέον ο χρόνο που δίνεται στους επαγγελματίες της αγοράς. Τι θέλω να πω. Αυτήν τη στιγμή, η συντριπτική πλειοψηφία των μικρομεσαίων επιχειρήσεων εξυπηρετείται από εξωτερικούς λογιστές φοροτεχνικούς. Θα πρέπει, λοιπόν, αυτοί να έχουν τη δυνατότητα. Και γιατί; Έχουμε απομονώσει το θέμα των φορολογικών δηλώσεων, όταν ο εξωτερικός λογιστής φοροτεχνικός έχει να κάνει άλλες χίλιες δυο εργασίες, οι οποίες τού ζητούνται είτε από το Υπουργείο Οικονομικών, είτε από το Υπουργείο Εργασίας.

Και, βέβαια, να μην αναφέρω τις πλατφόρμες, για τις οποίες έχουμε χάσει τον έλεγχο πόσες ακριβώς είναι.

Επιπλέον, να αναφέρω το εξής. Ασφαλώς και η αγορά έχει ανάγκη για μία νέα ρύθμιση -και αυτό θα πρέπει να το δει το Υπουργείο Οικονομικών- με πολύ περισσότερες δόσεις και όχι μόνο με την αναβίωση των παλαιών ρυθμίσεων. Ποιος θα είναι ο τρόπος; Ας αποφασίσει ή ας υπάρξει η πολιτική βούληση να κάνουμε ρύθμιση, η οποία θα είναι ρύθμιση όλων -το επαναλαμβάνω- από το Υπουργείο Οικονομικών και από το Υπουργείο Εργασίας, ταυτόχρονα. Από κει και πέρα, τον τρόπο -αν υπάρχει καλή θέληση και πολιτική βούληση- θα το βρούμε.

Εκείνο, με το οποίο θέλω να καταλήξω, κύριε Πρόεδρε, είναι το εξής. Μιλάμε για χρόνους, όσον αφορά το θέμα των λογιστών φοροτεχνικών. Ζητάμε συνέχεια παράταση, ζητάμε να τους δοθεί περισσότερος χρόνος. Ένα πράγμα μόνο θα αναφέρω. Την Παρασκευή, εκδόθηκε μία εγκύκλιος του Υπουργείου Οικονομικών, η οποία αφορά στις βραχυχρόνιες μισθώσεις, με καθυστέρηση 102 ημερών. Αυτό, που ήδη είναι σε εφαρμογή από 1/1/2024. Είχαμε από την ΑΑΔΕ 102 μέρες καθυστέρηση. Με αυτό τον τρόπο δεν μπορεί να λειτουργήσει ο επαγγελματίας ούτε ο λογιστής ούτε ο φοροτεχνικός. Σε τελευταία ανάλυση, αυτό έχει αντίκρισμα στη μικρομεσαία επιχείρηση.

Δεν θα αναφερθώ στις ασθένειες και τα λοιπά. Νομίζω ότι είναι πράγματα, τα οποία έχουμε ήδη πει.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Και εμείς σας ευχαριστούμε, κύριε Παντελή.

Στο σημείο αυτό, ολοκληρώθηκε ο κύκλος των τοποθετήσεων-απαντήσεων των εκπροσώπων των φορέων, τους οποίους ευχαριστούμε για τη συμμετοχή τους στην Επιτροπή, είτε με φυσική παρουσία, είτε μέσω Webex.

Κυρία Καραγεωργοπούλου, θέλετε να προσθέσετε κάτι; Ορίστε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Ναι, ευχαριστώ, κύριε Πρόεδρε.

Επειδή εκτέθηκε από τον κύριο Χριστοφοράκη ότι έχει στείλει Υπόμνημα, εγώ προσωπικά δεν έχω λάβει κανένα Υπόμνημα.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Όλα τα Υπομνήματα θα διανεμηθούν, μαζί με τα πρακτικά, στο τέλος της Επιτροπής.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Άρα, σωστά το έχω αντιληφθεί ότι δεν υπάρχει υπόμνημα. Δεν έχει αποσταλεί σε εμάς. Και να καταγραφεί, παρακαλώ, ότι είναι δικαιολογημένη η μη γνώση των όσων κατέθεσε.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Ναι, έτσι γίνεται πάντα. Αυτή είναι η διαδικασία. Θα αποσταλούν μόλις ολοκληρωθεί η Επιτροπή.

Κυρίες και κύριοι, η επόμενη συνεδρίαση της Επιτροπής, η συζήτηση κατ’ άρθρον, είναι προγραμματισμένη στις 15.00, στην ίδια αίθουσα.

Σας ευχαριστώ.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης),Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Τσιάρας Κωνσταντίνος, Γεροβασίλη Όλγα, Γιαννούλης Χρήστος, Καραμέρος Γεώργιος, Μάλαμα Κυριακή, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Σαρακιάτης Γεώργιος, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Μεταξάς Βασίλειος, Μανωλάκου Διαμάντω, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Τζανακόπουλος Δημήτριος, Βορύλλας Ανδρέας, Κόντης Ιωάννης, Χαλκιάς Αθανάσιος, Καζαμίας Αλέξανδρος και Καραγεωργοπούλου Ελένη.

Τέλος και περί ώρα 14:45 λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΑΠΟΣΤΟΛΟΣ ΒΕΣΥΡΟΠΟΥΛΟΣ ΑΣΗΜΙΝΑ ΣΚΟΝΔΡΑ**